pli: Atha kho, bhikkhave, dīghāvu kumāro brahmadattassa kāsirañño pubbuṭṭhāyī ahosi pacchānipātī kiṅkārapaṭissāvī manāpacārī piyavādī.


layer: root

title_pli: Theravāda Vinayapiṭaka Mahāvagga

pli: Atha kho, bhikkhave, brahmadatto kāsirājā dīghāvuṁ kumāraṁ nacirasseva abbhantarime vissāsikaṭṭhāne ṭhapesi.


pli: Atha kho, bhikkhave, brahmadatto kāsirājā dīghāvuṁ kumāraṁ etadavoca—


pli: ‘tena hi, bhaṇe māṇavaka, rathaṁ yojehi, migavaṁ gamissāmā’ti.


pli: ‘Evaṁ, devā’ti kho, bhikkhave, dīghāvu kumāro brahmadattassa kāsirañño paṭissutvā rathaṁ yojetvā brahmadattaṁ kāsirājānaṁ etadavoca—


pli: ‘yutto kho te, deva, ratho, yassadāni kālaṁ maññasī’ti.


pli: Atha kho, bhikkhave, brahmadatto kāsirājā rathaṁ abhiruhi.


pli: Dīghāvu kumāro rathaṁ pesesi.


pli: Tathā tathā rathaṁ pesesi yathā yathā aññeneva senā agamāsi aññeneva ratho.


pli: Atha kho, bhikkhave, brahmadatto kāsirājā dūraṁ gantvā dīghāvuṁ kumāraṁ etadavoca—


pli: ‘tena hi, bhaṇe māṇavaka, rathaṁ muñcassu, kilantomhi, nipajjissāmī’ti.


pli: ‘Evaṁ, devā’ti kho, bhikkhave, dīghāvu kumāro brahmadattassa kāsirañño paṭissutvā rathaṁ muñcitvā pathaviyaṁ pallaṅkena nisīdi.


pli: Atha kho, bhikkhave, brahmadatto kāsirājā dīghāvussa kumārassa ucchaṅge sīsaṁ katvā seyyaṁ kappesi.


pli: Tassa kilantassa muhuttakeneva niddā okkami.


pli: Atha kho, bhikkhave, dīghāvussa kumārassa etadahosi—


pli: ‘ayaṁ kho brahmadatto kāsirājā bahuno amhākaṁ anatthassa kārako.


pli: Iminā amhākaṁ balañca vāhanañca janapado ca koso ca koṭṭhāgārañca acchinnaṁ.


pli: Iminā ca me mātāpitaro hatā.


pli: Ayaṁ khvassa kālo yohaṁ veraṁ appeyyan’ti kosiyā khaggaṁ nibbāhi.


pli: ‘pitā kho maṁ maraṇakāle avaca “mā kho tvaṁ, tāta dīghāvu, dīghaṁ passa, mā rassaṁ.


pli: Na hi, tāta dīghāvu, verena verā sammanti;


pli: averena hi, tāta dīghāvu, verā sammantī”ti.


pli: Na kho metaṁ patirūpaṁ, yvāhaṁ pituvacanaṁ atikkameyyan’ti kosiyā khaggaṁ pavesesi.


pli: Dutiyampi kho, bhikkhave, dīghāvussa kumārassa etadahosi—


pli: ‘ayaṁ kho brahmadatto kāsirājā bahuno amhākaṁ anatthassa kārako, iminā amhākaṁ balañca vāhanañca janapado ca koso ca koṭṭhāgārañca acchinnaṁ, iminā ca me mātāpitaro hatā, ayaṁ khvassa kālo yohaṁ veraṁ appeyyan’ti kosiyā khaggaṁ nibbāhi.


pli: ‘pitā kho maṁ maraṇakāle avaca “mā kho tvaṁ, tāta dīghāvu, dīghaṁ passa, mā rassaṁ, na hi, tāta dīghāvu, verena verā sammanti;


pli: Na kho metaṁ patirūpaṁ, yvāhaṁ pituvacanaṁ atikkameyyan’ti.


pli: Punadeva kosiyā khaggaṁ pavesesi.


pli: Tatiyampi kho, bhikkhave, dīghāvussa kumārassa etadahosi—


pli: Na kho metaṁ patirūpaṁ, yvāhaṁ pituvacanaṁ atikkameyyan’ti punadeva kosiyā khaggaṁ pavesesi.


pli: Atha kho, bhikkhave, brahmadatto kāsirājā bhīto ubbiggo ussaṅkī utrasto sahasā vuṭṭhāsi.


pli: Atha kho, bhikkhave, dīghāvu kumāro brahmadattaṁ kāsirājānaṁ etadavoca—‘kissa tvaṁ, deva, bhīto ubbiggo ussaṅkī utrasto sahasā vuṭṭhāsī’ti?


pli: ‘Idha maṁ, bhaṇe māṇavaka, dīghītissa kosalarañño putto dīghāvu kumāro supinantena khaggena paripātesi.


pli: Tenāhaṁ bhīto ubbiggo ussaṅkī utrasto sahasā vuṭṭhāsin’ti.


pli: Atha kho, bhikkhave, dīghāvu kumāro vāmena hatthena brahmadattassa kāsirañño sīsaṁ parāmasitvā dakkhiṇena hatthena khaggaṁ nibbāhetvā brahmadattaṁ kāsirājānaṁ etadavoca—


pli: ‘ahaṁ kho so, deva, dīghītissa kosalarañño putto dīghāvu kumāro.


pli: Bahuno tvaṁ amhākaṁ anatthassa kārako.


pli: Tayā amhākaṁ balañca vāhanañca janapado ca koso ca koṭṭhāgārañca acchinnaṁ.


pli: Tayā ca me mātāpitaro hatā.


pli: Ayaṁ khvassa kālo yvāhaṁ veraṁ appeyyan’ti.


pli: Atha kho, bhikkhave, brahmadatto kāsirājā dīghāvussa kumārassa pādesu sirasā nipatitvā dīghāvuṁ kumāraṁ etadavoca—


pli: ‘jīvitaṁ me, tāta dīghāvu, dehi. Jīvitaṁ me, tāta dīghāvu, dehī’ti.


pli: ‘Kyāhaṁ ussahāmi devassa jīvitaṁ dātuṁ?


pli: Devo kho me jīvitaṁ dadeyyā’ti.


pli: ‘Tena hi, tāta dīghāvu, tvañceva me jīvitaṁ dehi, ahañca te jīvitaṁ dammī’ti.


pli: Atha kho, bhikkhave, brahmadatto ca kāsirājā dīghāvu ca kumāro aññamaññassa jīvitaṁ adaṁsu, pāṇiñca aggahesuṁ, sapathañca akaṁsu addūbhāya.


pli: Atha kho, bhikkhave, brahmadatto kāsirājā dīghāvuṁ kumāraṁ etadavoca—


pli: ‘tena hi, tāta dīghāvu, rathaṁ yojehi, gamissāmā’ti.


pli: ‘Evaṁ, devā’ti kho, bhikkhave, dīghāvu kumāro brahmadattassa kāsirañño paṭissutvā rathaṁ yojetvā brahmadattaṁ kāsirājānaṁ etadavoca—


pli: ‘yutto kho te, deva, ratho, yassadāni kālaṁ maññasī’ti.


pli: Atha kho, bhikkhave, brahmadatto kāsirājā rathaṁ abhiruhi.


pli: Dīghāvu kumāro rathaṁ pesesi.


pli: Tathā tathā rathaṁ pesesi yathā yathā nacirasseva senāya samāgañchi.


pli: Atha kho, bhikkhave, brahmadatto kāsirājā bārāṇasiṁ pavisitvā amacce pārisajje sannipātāpetvā etadavoca—


pli: ‘sace, bhaṇe, dīghītissa kosalarañño puttaṁ dīghāvuṁ kumāraṁ passeyyātha, kinti naṁ kareyyāthā’ti?


pli: Ekacce evamāhaṁsu—


pli: ‘mayaṁ, deva, hatthe chindeyyāma.


pli: Mayaṁ, deva, pāde chindeyyāma.


pli: Mayaṁ, deva, hatthapāde chindeyyāma.


pli: Mayaṁ, deva, kaṇṇe chindeyyāma.


pli: Mayaṁ, deva, nāsaṁ chindeyyāma.


pli: Mayaṁ, deva, kaṇṇanāsaṁ chindeyyāma.


pli: Mayaṁ, deva, sīsaṁ chindeyyāmā’ti.


pli: ‘Ayaṁ kho, bhaṇe, dīghītissa kosalarañño putto dīghāvu kumāro.


pli: Nāyaṁ labbhā kiñci kātuṁ.


pli: Iminā ca me jīvitaṁ dinnaṁ, mayā ca imassa jīvitaṁ dinnan’ti.


pli: Atha kho, bhikkhave, brahmadatto kāsirājā dīghāvuṁ kumāraṁ etadavoca—


pli: ‘yaṁ kho te, tāta dīghāvu, pitā maraṇakāle avaca “mā kho tvaṁ, tāta dīghāvu, dīghaṁ passa, mā rassaṁ.


pli: Na hi, tāta dīghāvu, verena verā sammanti;


pli: averena hi, tāta dīghāvu, verā sammantī”ti, kiṁ te pitā sandhāya avacā’ti?


pli: ‘Yaṁ kho me, deva, pitā maraṇakāle avaca “mā dīghan”ti mā ciraṁ veraṁ akāsīti.


pli: Imaṁ kho me, deva, pitā maraṇakāle avaca “mā dīghan”ti.


pli: Yaṁ kho me, deva, pitā maraṇakāle avaca “mā rassan”ti mā khippaṁ mittehi bhijjitthāti.


pli: Imaṁ kho me, deva, pitā maraṇakāle avaca “mā rassan”ti.


pli: Yaṁ kho me, deva, pitā maraṇakāle avaca “na hi, tāta dīghāvu, verena verā sammanti, averena hi, tāta dīghāvu, verā sammantī”ti devena me mātāpitaro hatāti.


pli: Sacāhaṁ devaṁ jīvitā voropeyyaṁ, ye devassa atthakāmā te maṁ jīvitā voropeyyuṁ, ye me atthakāmā te te jīvitā voropeyyuṁ—


pli: evaṁ taṁ veraṁ verena na vūpasameyya.


pli: Idāni ca pana me devena jīvitaṁ dinnaṁ, mayā ca devassa jīvitaṁ dinnaṁ.


pli: Evaṁ taṁ veraṁ averena vūpasantaṁ.


pli: Imaṁ kho me, deva, pitā maraṇakāle avaca—


pli: “na hi, tāta dīghāvu, verena verā sammanti;


pli: averena hi, tāta dīghāvu, verā sammantī”’ti.


pli: Atha kho, bhikkhave, brahmadatto kāsirājā—


pli: ‘acchariyaṁ vata bho, abbhutaṁ vata bho.


pli: Yāva paṇḍito ayaṁ dīghāvu kumāro, yatra hi nāma pituno saṅkhittena bhāsitassa vitthārena atthaṁ ājānissatī’ti pettikaṁ balañca vāhanañca janapadañca kosañca koṭṭhāgārañca paṭipādesi, dhītarañca adāsi.


pli: Tesañhi nāma, bhikkhave, rājūnaṁ ādinnadaṇḍānaṁ ādinnasatthānaṁ evarūpaṁ khantisoraccaṁ bhavissati.


pli: Idha kho pana taṁ, bhikkhave, sobhetha yaṁ tumhe evaṁ svākkhāte dhammavinaye pabbajitā samānā khamā ca bhaveyyātha soratā cā”ti?


pli: Tatiyampi kho bhagavā te bhikkhū etadavoca—


pli: “alaṁ, bhikkhave, mā bhaṇḍanaṁ mā kalahaṁ mā viggahaṁ mā vivādan”ti.


pli: Tatiyampi kho so adhammavādī bhikkhu bhagavantaṁ etadavoca—


pli: “āgametu, bhante, bhagavā dhammassāmī;


pli: appossukko, bhante, bhagavā diṭṭhadhammasukhavihāramanuyutto viharatu.


pli: Mayametena bhaṇḍanena kalahena viggahena vivādena paññāyissāmā”ti.


pli: Atha kho bhagavā—


pli: “pariyādinnarūpā kho ime moghapurisā, nayime sukarā saññāpetun”ti—


pli: uṭṭhāyāsanā pakkāmi.


pli: Dīghāvubhāṇavāro niṭṭhito paṭhamo.


pli: Atha kho bhagavā pubbaṇhasamayaṁ nivāsetvā pattacīvaramādāya kosambiṁ piṇḍāya pāvisi.


pli: Kosambiyaṁ piṇḍāya caritvā pacchābhattaṁ piṇḍapātapaṭikkanto senāsanaṁ saṁsāmetvā pattacīvaramādāya saṅghamajjhe ṭhitakova imā gāthāyo abhāsi—


pli: “Puthusaddo samajano,


pli: na bālo koci maññatha;


pli: Saṅghasmiṁ bhijjamānasmiṁ,


pli: nāññaṁ bhiyyo amaññaruṁ.


pli: Parimuṭṭhā paṇḍitābhāsā,


pli: vācāgocarabhāṇino;


pli: Yāvicchanti mukhāyāmaṁ,


pli: yena nītā na taṁ vidū.


pli: Akkocchi maṁ avadhi maṁ,


pli: ajini maṁ ahāsi me;


pli: Ye ca taṁ upanayhanti,


pli: veraṁ tesaṁ na sammati.


pli: Ye ca taṁ nupanayhanti,


pli: veraṁ tesūpasammati.


pli: Na hi verena verāni,


pli: sammantīdha kudācanaṁ;


pli: Averena ca sammanti,


pli: esadhammo sanantano.


pli: Pare ca na vijānanti,


pli: mayamettha yamāmase;


pli: Ye ca tattha vijānanti,


pli: tato sammanti medhagā.


pli: Aṭṭhicchinnā pāṇaharā,


pli: gavāssadhanahārino;


pli: Raṭṭhaṁ vilumpamānānaṁ,


pli: tesampi hoti saṅgati.


pli: Kasmā tumhāka no siyā.


pli: Sace labhetha nipakaṁ sahāyaṁ,


pli: Saddhiñcaraṁ sādhuvihāri dhīraṁ;


pli: Abhibhuyya sabbāni parissayāni,


pli: Careyya tenattamano satīmā.


pli: No ce labhetha nipakaṁ sahāyaṁ,


pli: Rājāva raṭṭhaṁ vijitaṁ pahāya,


pli: Eko care mātaṅgaraññeva nāgo.


pli: Ekassa caritaṁ seyyo,


pli: Natthi bāle sahāyatā;


pli: Eko care na ca pāpāni kayirā,


pli: Appossukko mātaṅgaraññeva nāgo”ti.


pli: 3. Bālakaloṇakagamanakathā


pli: Atha kho bhagavā saṅghamajjhe ṭhitakova imā gāthāyo bhāsitvā yena bālakaloṇakagāmo tenupasaṅkami.


pli: Tena kho pana samayena āyasmā bhagu bālakaloṇakagāme viharati.


pli: Addasā kho āyasmā bhagu bhagavantaṁ dūratova āgacchantaṁ, disvāna āsanaṁ paññapesi, pādodakaṁ pādapīṭhaṁ pādakathalikaṁ upanikkhipi, paccuggantvā pattacīvaraṁ paṭiggahesi.


pli: Nisīdi bhagavā paññatte āsane, nisajja kho bhagavā pāde pakkhālesi.


pli: Āyasmāpi kho bhagu bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho āyasmantaṁ bhaguṁ bhagavā etadavoca—


pli: “kacci, bhikkhu, khamanīyaṁ;


pli: kacci yāpanīyaṁ, kacci piṇḍakena na kilamasī”ti?


pli: “Khamanīyaṁ, bhagavā, yāpanīyaṁ, bhagavā;


pli: na cāhaṁ, bhante, piṇḍakena kilamāmī”ti.


pli: Atha kho bhagavā āyasmantaṁ bhaguṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā yena pācīnavaṁsadāyo tenupasaṅkami.


pli: 4. Pācīnavaṁsadāyagamanakathā


pli: Tena kho pana samayena āyasmā ca anuruddho āyasmā ca nandiyo āyasmā ca kimilo pācīnavaṁsadāye viharanti.


pli: Addasā kho dāyapālo bhagavantaṁ dūratova āgacchantaṁ, disvāna bhagavantaṁ etadavoca—


pli: “mā, samaṇa, etaṁ dāyaṁ pāvisi.


pli: Santettha tayo kulaputtā attakāmarūpā viharanti.


pli: Mā tesaṁ aphāsumakāsī”ti.


pli: Assosi kho āyasmā anuruddho dāyapālassa bhagavatā saddhiṁ mantayamānassa, sutvāna dāyapālaṁ etadavoca—


pli: “māvuso dāyapāla, bhagavantaṁ vāresi.


pli: Satthā no bhagavā anuppatto”ti.


pli: Atha kho āyasmā anuruddho yenāyasmā ca nandiyo āyasmā ca kimilo tenupasaṅkami, upasaṅkamitvā āyasmantañca nandiyaṁ āyasmantañca kimilaṁ etadavoca—


pli: “abhikkamathāyasmanto abhikkamathāyasmanto, satthā no bhagavā anuppatto”ti.


pli: Atha kho āyasmā ca anuruddho āyasmā ca nandiyo āyasmā ca kimilo bhagavantaṁ paccuggantvā eko bhagavato pattacīvaraṁ paṭiggahesi, eko āsanaṁ paññapesi, eko pādodakaṁ pādapīṭhaṁ pādakathalikaṁ upanikkhipi.


pli: Nisīdi bhagavā paññatte āsane, nisajja kho bhagavā pāde pakkhālesi.


pli: Tepi kho āyasmanto bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinnaṁ kho āyasmantaṁ anuruddhaṁ bhagavā etadavoca—


pli: “kacci vo, anuruddhā, khamanīyaṁ, kacci yāpanīyaṁ;


pli: kacci piṇḍakena na kilamathā”ti?


pli: “Khamanīyaṁ, bhagavā, yāpanīyaṁ, bhagavā;


pli: na ca mayaṁ, bhante, piṇḍakena kilamāmā”ti.


pli: “Kacci pana vo, anuruddhā, samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharathā”ti?


pli: “Taggha mayaṁ, bhante, samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharāmā”ti.


pli: “Yathā kathaṁ pana tumhe, anuruddhā, samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharathā”ti?


pli: “Idha mayhaṁ, bhante, evaṁ hoti—


pli: ‘lābhā vata me, suladdhaṁ vata me, yohaṁ evarūpehi sabrahmacārīhi saddhiṁ viharāmī’ti.


pli: Tassa mayhaṁ, bhante, imesu āyasmantesu mettaṁ kāyakammaṁ paccupaṭṭhitaṁ āvi ceva raho ca;


pli: mettaṁ vacīkammaṁ …


pli: mettaṁ manokammaṁ paccupaṭṭhitaṁ āvi ceva raho ca.


pli: Tassa mayhaṁ, bhante, evaṁ hoti—


pli: ‘yannūnāhaṁ sakaṁ cittaṁ nikkhipitvā imesaṁyeva āyasmantānaṁ cittassa vasena vatteyyan’ti.


pli: So kho ahaṁ, bhante, sakaṁ cittaṁ nikkhipitvā imesaṁyeva āyasmantānaṁ cittassa vasena vattāmi.


pli: Nānā hi kho no, bhante, kāyā, ekañca pana maññe cittan”ti.


pli: Āyasmāpi kho nandiyo …pe…


pli: āyasmāpi kho kimilo bhagavantaṁ etadavoca—


pli: “mayhampi kho, bhante, evaṁ hoti—


pli: mettaṁ vacīkammaṁ mettaṁ manokammaṁ paccupaṭṭhitaṁ āvi ceva raho ca.


pli: Nānā hi kho no, bhante, kāyā, ekañca pana maññe cittanti.


pli: Evaṁ kho mayaṁ, bhante, samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharāmā”ti.


pli: “Kacci pana vo, anuruddhā, appamattā ātāpino pahitattā viharathā”ti?


pli: “Taggha mayaṁ, bhante, appamattā ātāpino pahitattā viharāmā”ti.


pli: “Yathā kathaṁ pana tumhe, anuruddhā, appamattā ātāpino pahitattā viharathā”ti?


pli: “Idha, bhante, amhākaṁ yo paṭhamaṁ gāmato piṇḍāya paṭikkamati so āsanaṁ paññapeti, pādodakaṁ pādapīṭhaṁ pādakathalikaṁ upanikkhipati, avakkārapātiṁ dhovitvā upaṭṭhāpeti, pānīyaṁ paribhojanīyaṁ upaṭṭhāpeti.


pli: Yo pacchā gāmato piṇḍāya paṭikkamati, sace hoti bhuttāvaseso, sace ākaṅkhati bhuñjati, no ce ākaṅkhati appaharite vā chaḍḍeti.


pli: Appāṇake vā udake opilāpeti.


pli: So āsanaṁ uddharati, pādodakaṁ pādapīṭhaṁ pādakathalikaṁ paṭisāmeti, avakkārapātiṁ dhovitvā paṭisāmeti, pānīyaṁ paribhojanīyaṁ paṭisāmeti, bhattaggaṁ sammajjati.


pli: Yo passati pānīyaghaṭaṁ vā paribhojanīyaghaṭaṁ vā vaccaghaṭaṁ vā rittaṁ tucchaṁ so upaṭṭhāpeti.


pli: Sacassa hoti avisayhaṁ, hatthavikārena dutiyaṁ āmantetvā hatthavilaṅghakena upaṭṭhāpema, na tveva mayaṁ, bhante, tappaccayā vācaṁ bhindāma.


pli: Pañcāhikaṁ kho pana mayaṁ, bhante, sabbarattiṁ dhammiyā kathāya sannisīdāma.


pli: Evaṁ kho mayaṁ, bhante, appamattā ātāpino pahitattā viharāmā”ti.


pli: 5. Pālileyyakagamanakathā


pli: Atha kho bhagavā āyasmantañca anuruddhaṁ āyasmantañca nandiyaṁ āyasmantañca kimilaṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā yena pālileyyakaṁ tena cārikaṁ pakkāmi.


pli: Anupubbena cārikaṁ caramāno yena pālileyyakaṁ tadavasari.


pli: Tatra sudaṁ bhagavā pālileyyake viharati rakkhitavanasaṇḍe bhaddasālamūle.


pli: Atha kho bhagavato rahogatassa paṭisallīnassa evaṁ cetaso parivitakko udapādi—


pli: “ahaṁ kho pubbe ākiṇṇo na phāsu vihāsiṁ tehi kosambakehi bhikkhūhi bhaṇḍanakārakehi kalahakārakehi vivādakārakehi bhassakārakehi saṅghe adhikaraṇakārakehi.


pli: Somhi etarahi eko adutiyo sukhaṁ phāsu viharāmi aññatreva tehi kosambakehi bhikkhūhi bhaṇḍanakārakehi kalahakārakehi vivādakārakehi bhassakārakehi saṅghe adhikaraṇakārakehī”ti.


pli: Aññataropi kho hatthināgo ākiṇṇo viharati hatthīhi hatthinīhi hatthikaḷabhehi hatthicchāpehi, chinnaggāni ceva tiṇāni khādati, obhaggobhaggañcassa sākhābhaṅgaṁ khādanti, āvilāni ca pānīyāni pivati, ogāhā cassa otiṇṇassa hatthiniyo kāyaṁ upanighaṁsantiyo gacchanti.


pli: Atha kho tassa hatthināgassa etadahosi—


pli: “ahaṁ kho ākiṇṇo viharāmi hatthīhi hatthinīhi hatthikaḷabhehi hatthicchāpehi, chinnaggāni ceva tiṇāni khādāmi, obhaggobhaggañca me sākhābhaṅgaṁ khādanti, āvilāni ca pānīyāni pivāmi, ogāhā ca me otiṇṇassa hatthiniyo kāyaṁ upanighaṁsantiyo gacchanti.


pli: Yannūnāhaṁ ekova gaṇasmā vūpakaṭṭho vihareyyan”ti.


pli: Atha kho so hatthināgo yūthā apakkamma yena pālileyyakaṁ rakkhitavanasaṇḍo bhaddasālamūlaṁ yena bhagavā tenupasaṅkami, upasaṅkamitvā soṇḍāya bhagavato pānīyaṁ paribhojanīyaṁ upaṭṭhāpeti, appaharitañca karoti.


pli: “ahaṁ kho pubbe ākiṇṇo na phāsu vihāsiṁ hatthīhi hatthinīhi hatthikaḷabhehi hatthicchāpehi, chinnaggāni ceva tiṇāni khādiṁ, obhaggobhaggañca me sākhābhaṅgaṁ khādiṁsu, āvilāni ca pānīyāni apāyiṁ ogāhā ca me otiṇṇassa hatthiniyo kāyaṁ upanighaṁsantiyo agamaṁsu.


pli: Somhi etarahi eko adutiyo sukhaṁ phāsu viharāmi aññatreva hatthīhi hatthinīhi hatthikaḷabhehi hatthicchāpehī”ti.


pli: Atha kho bhagavā attano ca pavivekaṁ viditvā tassa ca hatthināgassa cetasā cetoparivitakkamaññāya tāyaṁ velāyaṁ imaṁ udānaṁ udānesi—


pli: “Etaṁ nāgassa nāgena,


pli: īsādantassa hatthino;


pli: Sameti cittaṁ cittena,


pli: yadeko ramatī vane”ti.


pli: Atha kho bhagavā pālileyyake yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho kosambakā upāsakā—


pli: “ime kho ayyā kosambakā bhikkhū bahuno amhākaṁ anatthassa kārakā.


pli: Imehi ubbāḷho bhagavā pakkanto.


pli: Handa mayaṁ ayye kosambake bhikkhū neva abhivādeyyāma, na paccuṭṭheyyāma, na añjalikammaṁ sāmīcikammaṁ kareyyāma, na sakkareyyāma, na garuṁ kareyyāma, na māneyyāma, na bhajeyyāma, na pūjeyyāma, upagatānampi piṇḍakaṁ na dajjeyyāma—


pli: evaṁ ime amhehi asakkariyamānā agarukariyamānā amāniyamānā abhajiyamānā apūjiyamānā asakkārapakatā pakkamissanti vā vibbhamissanti vā bhagavantaṁ vā pasādessantī”ti.


pli: Atha kho kosambakā upāsakā kosambake bhikkhū neva abhivādesuṁ, na paccuṭṭhesuṁ, na añjalikammaṁ sāmīcikammaṁ akaṁsu, na sakkariṁsu, na garuṁ kariṁsu, na mānesuṁ, na bhajesuṁ, na pūjesuṁ, upagatānampi piṇḍakaṁ na adaṁsu.


pli: Atha kho kosambakā bhikkhū kosambakehi upāsakehi asakkariyamānā agarukariyamānā amāniyamānā abhajiyamānā apūjiyamānā asakkārapakatā evamāhaṁsu—


pli: “handa mayaṁ, āvuso, sāvatthiṁ gantvā bhagavato santike imaṁ adhikaraṇaṁ vūpasameyyāmā”ti.


pli: 6. Aṭṭhārasavatthukathā


pli: Atha kho kosambakā bhikkhū senāsanaṁ saṁsāmetvā pattacīvaramādāya yena sāvatthi tenupasaṅkamiṁsu.


pli: Assosi kho āyasmā sāriputto—


pli: “te kira kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ āgacchantī”ti.


pli: Atha kho āyasmā sāriputto yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā sāriputto bhagavantaṁ etadavoca—


pli: “te kira, bhante, kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ āgacchanti.


pli: Kathāhaṁ, bhante, tesu bhikkhūsu paṭipajjāmī”ti?


pli: “Tena hi tvaṁ, sāriputta, yathā dhammo tathā tiṭṭhāhī”ti.


pli: “Kathāhaṁ, bhante, jāneyyaṁ dhammaṁ vā adhammaṁ vā”ti?


pli: “Aṭṭhārasahi kho, sāriputta, vatthūhi adhammavādī jānitabbo.


pli: Idha, sāriputta, bhikkhu adhammaṁ dhammoti dīpeti,


pli: dhammaṁ adhammoti dīpeti;


pli: avinayaṁ vinayoti dīpeti,


pli: vinayaṁ avinayoti dīpeti;


pli: abhāsitaṁ alapitaṁ tathāgatena bhāsitaṁ lapitaṁ tathāgatenāti dīpeti,


pli: bhāsitaṁ lapitaṁ tathāgatena abhāsitaṁ alapitaṁ tathāgatenāti dīpeti;


pli: anāciṇṇaṁ tathāgatena āciṇṇaṁ tathāgatenāti dīpeti,


pli: āciṇṇaṁ tathāgatena anāciṇṇaṁ tathāgatenāti dīpeti;


pli: apaññattaṁ tathāgatena paññattaṁ tathāgatenāti dīpeti,


pli: paññattaṁ tathāgatena apaññattaṁ tathāgatenāti dīpeti;


pli: anāpattiṁ āpattīti dīpeti,


pli: āpattiṁ anāpattīti dīpeti;


pli: lahukaṁ āpattiṁ garukā āpattīti dīpeti,


pli: garukaṁ āpattiṁ lahukā āpattīti dīpeti;


pli: sāvasesaṁ āpattiṁ anavasesā āpattīti dīpeti,


pli: anavasesaṁ āpattiṁ sāvasesā āpattīti dīpeti;


pli: duṭṭhullaṁ āpattiṁ aduṭṭhullā āpattīti dīpeti,


pli: aduṭṭhullaṁ āpattiṁ duṭṭhullā āpattīti dīpeti—


pli: imehi kho, sāriputta, aṭṭhārasahi vatthūhi adhammavādī jānitabbo.


pli: Aṭṭhārasahi ca kho, sāriputta, vatthūhi dhammavādī jānitabbo.


pli: Idha, sāriputta, bhikkhu adhammaṁ adhammoti dīpeti,


pli: dhammaṁ dhammoti dīpeti;


pli: avinayaṁ avinayoti dīpeti,


pli: vinayaṁ vinayoti dīpeti;


pli: abhāsitaṁ alapitaṁ tathāgatena abhāsitaṁ alapitaṁ tathāgatenāti dīpeti,


pli: bhāsitaṁ lapitaṁ tathāgatena bhāsitaṁ lapitaṁ tathāgatenāti dīpeti;


pli: anāciṇṇaṁ tathāgatena anāciṇṇaṁ tathāgatenāti dīpeti,


pli: āciṇṇaṁ tathāgatena āciṇṇaṁ tathāgatenāti dīpeti;


pli: apaññattaṁ tathāgatena apaññattaṁ tathāgatenāti dīpeti,


pli: paññattaṁ tathāgatena paññattaṁ tathāgatenāti dīpeti;


pli: anāpattiṁ anāpattīti dīpeti,


pli: āpattiṁ āpattīti dīpeti;


pli: lahukaṁ āpattiṁ lahukā āpattīti dīpeti,


pli: garukaṁ āpattiṁ garukā āpattīti dīpeti;


pli: sāvasesaṁ āpattiṁ sāvasesā āpattīti dīpeti,


pli: anavasesaṁ āpattiṁ anavasesā āpattīti dīpeti;


pli: duṭṭhullaṁ āpattiṁ duṭṭhullā āpattīti dīpeti,


pli: aduṭṭhullaṁ āpattiṁ aduṭṭhullā āpattīti dīpeti—


pli: imehi kho, sāriputta, aṭṭhārasahi vatthūhi dhammavādī jānitabbo”ti.


pli: Assosi kho āyasmā mahāmoggallāno …pe…


pli: assosi kho āyasmā mahākassapo …


pli: assosi kho āyasmā mahākaccāno …


pli: assosi kho āyasmā mahākoṭṭhiko …


pli: assosi kho āyasmā mahākappino …


pli: assosi kho āyasmā mahācundo …


pli: assosi kho āyasmā anuruddho …


pli: assosi kho āyasmā revato …


pli: assosi kho āyasmā upāli …


pli: assosi kho āyasmā ānando …


pli: assosi kho āyasmā rāhulo—


pli: “te kira kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ āgacchantī”ti.


pli: Atha kho āyasmā rāhulo yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā rāhulo bhagavantaṁ etadavoca—


pli: “te kira, bhante, kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ āgacchanti.


pli: Kathāhaṁ, bhante, tesu bhikkhūsu paṭipajjāmī”ti?


pli: “Tena hi tvaṁ, rāhula, yathā dhammo tathā tiṭṭhāhī”ti.


pli: “Kathāhaṁ, bhante, jāneyyaṁ dhammaṁ vā adhammaṁ vā”ti?


pli: “Aṭṭhārasahi kho, rāhula, vatthūhi adhammavādī jānitabbo.


pli: Idha, rāhula, bhikkhu adhammaṁ dhammoti dīpeti, dhammaṁ adhammoti dīpeti;


pli: avinayaṁ vinayoti dīpeti, vinayaṁ avinayoti dīpeti;


pli: abhāsitaṁ alapitaṁ tathāgatena bhāsitaṁ lapitaṁ tathāgatenāti dīpeti, bhāsitaṁ lapitaṁ tathāgatena abhāsitaṁ alapitaṁ tathāgatenāti dīpeti;


pli: anāciṇṇaṁ tathāgatena āciṇṇaṁ tathāgatenāti dīpeti, āciṇṇaṁ tathāgatena anāciṇṇaṁ tathāgatenāti dīpeti;


pli: apaññattaṁ tathāgatena paññattaṁ tathāgatenāti dīpeti, paññattaṁ tathāgatena apaññattaṁ tathāgatenāti dīpeti;


pli: anāpattiṁ āpattīti dīpeti, āpattiṁ anāpattīti dīpeti;


pli: lahukaṁ āpattiṁ garukā āpattīti dīpeti, garukaṁ āpattiṁ lahukā āpattīti dīpeti;


pli: sāvasesaṁ āpattiṁ anavasesā āpattīti dīpeti, anavasesaṁ āpattiṁ sāvasesā āpattīti dīpeti;


pli: duṭṭhullaṁ āpattiṁ aduṭṭhullā āpattīti dīpeti, aduṭṭhullaṁ āpattiṁ duṭṭhullā āpattīti dīpeti—


pli: imehi kho, rāhula, aṭṭhārasahi vatthūhi adhammavādī jānitabbo.


pli: Aṭṭhārasahi ca kho, rāhula, vatthūhi dhammavādī jānitabbo.


pli: Idha, rāhula, bhikkhu adhammaṁ adhammoti dīpeti, dhammaṁ dhammoti dīpeti;


pli: avinayaṁ avinayoti dīpeti, vinayaṁ vinayoti dīpeti;


pli: abhāsitaṁ alapitaṁ tathāgatena abhāsitaṁ alapitaṁ tathāgatenāti dīpeti, bhāsitaṁ lapitaṁ tathāgatena bhāsitaṁ lapitaṁ tathāgatenāti dīpeti;


pli: anāciṇṇaṁ tathāgatena anāciṇṇaṁ tathāgatenāti dīpeti, āciṇṇaṁ tathāgatena āciṇṇaṁ tathāgatenāti dīpeti;


pli: apaññattaṁ tathāgatena apaññattaṁ tathāgatenāti dīpeti, paññattaṁ tathāgatena paññattaṁ tathāgatenāti dīpeti;


pli: anāpattiṁ anāpattīti dīpeti, āpattiṁ āpattīti dīpeti;


pli: lahukaṁ āpattiṁ lahukā āpattīti dīpeti, garukaṁ āpattiṁ garukā āpattīti dīpeti;


pli: sāvasesaṁ āpattiṁ sāvasesā āpattīti dīpeti, anavasesaṁ āpattiṁ anavasesā āpattīti dīpeti;


pli: duṭṭhullaṁ āpattiṁ duṭṭhullā āpattīti dīpeti, aduṭṭhullaṁ āpattiṁ aduṭṭhullā āpattīti dīpeti—


pli: imehi kho, rāhula, aṭṭhārasahi vatthūhi dhammavādī jānitabbo”ti.


pli: Assosi kho mahāpajāpati gotamī—


pli: “te kira kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ āgacchantī”ti.


pli: Atha kho mahāpajāpati gotamī yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho mahāpajāpati gotamī bhagavantaṁ etadavoca—


pli: “te kira, bhante, kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ āgacchanti.


pli: Kathāhaṁ, bhante, tesu bhikkhūsu paṭipajjāmī”ti?


pli: “Tena hi tvaṁ, gotami, ubhayattha dhammaṁ suṇa.


pli: Ubhayattha dhammaṁ sutvā ye tattha bhikkhū dhammavādino tesaṁ diṭṭhiñca khantiñca ruciñca ādāyañca rocehi.


pli: Yañca kiñci bhikkhunisaṅghena bhikkhusaṅghato paccāsīsitabbaṁ sabbaṁ taṁ dhammavāditova paccāsīsitabban”ti.


pli: Assosi kho anāthapiṇḍiko gahapati—


pli: Atha kho anāthapiṇḍiko gahapati yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho anāthapiṇḍiko gahapati bhagavantaṁ etadavoca—


pli: “Tena hi tvaṁ, gahapati, ubhayattha dānaṁ dehi.


pli: Ubhayattha dānaṁ datvā ubhayattha dhammaṁ suṇa.


pli: Ubhayattha dhammaṁ sutvā ye tattha bhikkhū dhammavādino tesaṁ diṭṭhiñca khantiñca ruciñca ādāyañca rocehī”ti.


pli: Assosi kho visākhā migāramātā—


pli: Atha kho visākhā migāramātā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnā kho visākhā migāramātā bhagavantaṁ etadavoca—


pli: “Tena hi tvaṁ, visākhe, ubhayattha dānaṁ dehi.


pli: Atha kho kosambakā bhikkhū anupubbena yena sāvatthi tadavasaruṁ.


pli: Atha kho āyasmā sāriputto yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā sāriputto bhagavantaṁ etadavoca—


pli: “te kira, bhante, kosambakā bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā sāvatthiṁ anuppattā.


pli: Kathaṁ nu kho, bhante, tesu bhikkhūsu senāsane paṭipajjitabban”ti?


pli: “Tena hi, sāriputta, vivittaṁ senāsanaṁ dātabban”ti.


pli: “Sace pana, bhante, vivittaṁ na hoti, kathaṁ paṭipajjitabban”ti?


pli: “Tena hi, sāriputta, vivittaṁ katvāpi dātabbaṁ,


pli: na tvevāhaṁ, sāriputta, kenaci pariyāyena vuḍḍhatarassa bhikkhuno senāsanaṁ paṭibāhitabbanti vadāmi.


pli: Yo paṭibāheyya, āpatti dukkaṭassā”ti.


pli: “Āmise pana, bhante, kathaṁ paṭipajjitabban”ti?


pli: “Āmisaṁ kho, sāriputta, sabbesaṁ samakaṁ bhājetabban”ti.


pli: 7. Osāraṇānujānana


pli: Atha kho tassa ukkhittakassa bhikkhuno dhammañca vinayañca paccavekkhantassa etadahosi—


pli: “āpatti esā, nesā anāpatti.


pli: Āpannomhi, namhi anāpanno.


pli: Ukkhittomhi, namhi anukkhitto.


pli: Dhammikenamhi kammena ukkhitto akuppena ṭhānārahenā”ti.


pli: Atha kho so ukkhittako bhikkhu yena ukkhittānuvattakā bhikkhū tenupasaṅkami, upasaṅkamitvā ukkhittānuvattake bhikkhū etadavoca—


pli: “āpatti esā, āvuso;


pli: nesā anāpatti.


pli: Dhammikenamhi kammena ukkhitto akuppena ṭhānārahena.


pli: Etha maṁ āyasmanto osārethā”ti.


pli: Atha kho te ukkhittānuvattakā bhikkhū taṁ ukkhittakaṁ bhikkhuṁ ādāya yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinnā kho te bhikkhū bhagavantaṁ etadavocuṁ—


pli: “ayaṁ, bhante, ukkhittako bhikkhu evamāha—


pli: ‘āpatti esā, āvuso;


pli: Etha maṁ āyasmanto osārethā’ti.


pli: Kathaṁ nu kho, bhante, paṭipajjitabban”ti?


pli: “Āpatti esā, bhikkhave;


pli: Āpanno eso bhikkhu, neso bhikkhu anāpanno.


pli: Ukkhitto eso bhikkhu, neso bhikkhu anukkhitto.


pli: Dhammikena kammena ukkhitto akuppena ṭhānārahena.


pli: Yato ca kho so, bhikkhave, bhikkhu āpanno ca ukkhitto ca passati ca, tena hi, bhikkhave, taṁ bhikkhuṁ osārethā”ti.


pli: 8. Saṅghasāmaggīkathā


pli: Atha kho te ukkhittānuvattakā bhikkhū taṁ ukkhittakaṁ bhikkhuṁ osāretvā yena ukkhepakā bhikkhū tenupasaṅkamiṁsu, upasaṅkamitvā ukkhepake bhikkhū etadavocuṁ—


pli: “yasmiṁ, āvuso, vatthusmiṁ ahosi saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, so eso bhikkhu āpanno ca ukkhitto ca passi ca osārito ca.


pli: Handa mayaṁ, āvuso, tassa vatthussa vūpasamāya saṅghasāmaggiṁ karomā”ti.


pli: Atha kho te ukkhepakā bhikkhū yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: “te, bhante, ukkhittānuvattakā bhikkhū evamāhaṁsu—


pli: ‘yasmiṁ, āvuso, vatthusmiṁ ahosi saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, so eso bhikkhu āpanno ca ukkhitto ca passi ca osārito ca.


pli: Handa mayaṁ, āvuso, tassa vatthussa vūpasamāya saṅghasāmaggiṁ karomā’ti.


pli: “Yato ca kho so, bhikkhave, bhikkhu āpanno ca ukkhitto ca passi ca osārito ca, tena hi, bhikkhave, saṅgho tassa vatthussa vūpasamāya saṅghasāmaggiṁ karotu.


pli: Evañca pana, bhikkhave, kātabbā.


pli: Sabbeheva ekajjhaṁ sannipatitabbaṁ gilānehi ca agilānehi ca.


pli: Na kehici chando dātabbo.


pli: Sannipatitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yasmiṁ vatthusmiṁ ahosi saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, so eso bhikkhu āpanno ca ukkhitto ca passi ca osārito ca.


pli: Yadi saṅghassa pattakallaṁ, saṅgho tassa vatthussa vūpasamāya saṅghasāmaggiṁ kareyya.


pli: Esā ñatti.


pli: Suṇātu me, bhante, saṅgho.


pli: Saṅgho tassa vatthussa vūpasamāya saṅghasāmaggiṁ karoti.


pli: Yassāyasmato khamati tassa vatthussa vūpasamāya saṅghasāmaggiyā karaṇaṁ, so tuṇhassa, yassa nakkhamati so bhāseyya.


pli: Katā saṅghena tassa vatthussa vūpasamāya saṅghasāmaggī.


pli: Nihato saṅghabhedo, nihatā saṅgharāji, nihataṁ saṅghavavatthānaṁ, nihataṁ saṅghanānākaraṇaṁ.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tāvadeva uposatho kātabbo, pātimokkhaṁ uddisitabban”ti.


pli: 9. Upālisaṅghasāmaggīpucchā


pli: Atha kho āyasmā upāli yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā upāli bhagavantaṁ etadavoca—


pli: “yasmiṁ, bhante, vatthusmiṁ hoti saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, saṅgho taṁ vatthuṁ avinicchinitvā amūlā mūlaṁ gantvā saṅghasāmaggiṁ karoti, dhammikā nu kho sā, bhante, saṅghasāmaggī”ti?


pli: “Yasmiṁ, upāli, vatthusmiṁ hoti saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, saṅgho taṁ vatthuṁ avinicchinitvā amūlā mūlaṁ gantvā saṅghasāmaggiṁ karoti, adhammikā sā, upāli, saṅghasāmaggī”ti.


pli: “Yasmiṁ pana, bhante, vatthusmiṁ hoti saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, saṅgho taṁ vatthuṁ vinicchinitvā mūlā mūlaṁ gantvā saṅghasāmaggiṁ karoti, dhammikā nu kho sā, bhante, saṅghasāmaggī”ti?


pli: “Yasmiṁ, upāli, vatthusmiṁ hoti saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, saṅgho taṁ vatthuṁ vinicchinitvā mūlā mūlaṁ gantvā saṅghasāmaggiṁ karoti, dhammikā sā, upāli, saṅghasāmaggī”ti.


pli: “Kati nu kho, bhante, saṅghasāmaggiyo”ti?


pli: “Dvemā, upāli, saṅghasāmaggiyo—


pli: atthupāli, saṅghasāmaggī atthāpetā byañjanupetā;


pli: atthupāli, saṅghasāmaggī atthupetā ca byañjanupetā ca.


pli: Katamā ca, upāli, saṅghasāmaggī atthāpetā byañjanupetā?


pli: Yasmiṁ, upāli, vatthusmiṁ hoti saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, saṅgho taṁ vatthuṁ avinicchinitvā amūlā mūlaṁ gantvā saṅghasāmaggiṁ karoti, ayaṁ vuccati, upāli, saṅghasāmaggī atthāpetā byañjanupetā.


pli: Katamā ca, upāli, saṅghasāmaggī atthupetā ca byañjanupetā ca?


pli: Yasmiṁ, upāli, vatthusmiṁ hoti saṅghassa bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ, saṅgho taṁ vatthuṁ vinicchinitvā mūlā mūlaṁ gantvā saṅghasāmaggiṁ karoti, ayaṁ vuccati, upāli, saṅghasāmaggī atthupetā ca byañjanupetā ca.


pli: Imā kho, upāli, dve saṅghasāmaggiyo”ti.


pli: Atha kho āyasmā upāli uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ gāthāya ajjhabhāsi—


pli: “Saṅghassa kiccesu ca mantanāsu ca,


pli: Atthesu jātesu vinicchayesu ca;


pli: Kathaṁpakārodha naro mahatthiko,


pli: Bhikkhu kathaṁ hotidha paggahāraho”ti.


pli: “Anānuvajjo paṭhamena sīlato,


pli: Avekkhitācāro susaṁvutindriyo;


pli: Paccatthikā nūpavadanti dhammato,


pli: Na hissa taṁ hoti vadeyyu yena naṁ.


pli: So tādiso sīlavisuddhiyā ṭhito,


pli: Visārado hoti visayha bhāsati;


pli: Nacchambhati parisagato na vedhati,


pli: Atthaṁ na hāpeti anuyyutaṁ bhaṇaṁ.


pli: Tatheva pañhaṁ parisāsu pucchito,


pli: Na ceva pajjhāyati na maṅku hoti;


pli: So kālāgataṁ byākaraṇārahaṁ vaco,


pli: Rañjeti viññūparisaṁ vicakkhaṇo.


pli: Sagāravo vuḍḍhataresu bhikkhusu,


pli: Ācerakamhi ca sake visārado;


pli: Alaṁ pametuṁ paguṇo kathetave,


pli: Paccatthikānañca viraddhikovido.


pli: Paccatthikā yena vajanti niggahaṁ,


pli: Mahājano saññapanañca gacchati;


pli: Sakañca ādāyamayaṁ na riñcati,


pli: Viyākaraṁ pañhamanūpaghātikaṁ.


pli: Dūteyyakammesu alaṁ samuggaho,


pli: Saṅghassa kiccesu ca āhu naṁ yathā;


pli: Karaṁ vaco bhikkhugaṇena pesito,


pli: Ahaṁ karomīti na tena maññati.


pli: Āpajjati yāvatakesu vatthusu,


pli: Āpattiyā hoti yathā ca vuṭṭhiti;


pli: Ete vibhaṅgā ubhayassa svāgatā,


pli: Āpatti vuṭṭhānapadassa kovido.


pli: Nissāraṇaṁ gacchati yāni cācaraṁ,


pli: Nissārito hoti yathā ca vattanā;


pli: Osāraṇaṁ taṁvusitassa jantuno,


pli: Etampi jānāti vibhaṅgakovido.


pli: Sagāravo vuḍḍhataresu bhikkhusu,


pli: Navesu theresu ca majjhimesu ca;


pli: Mahājanassatthacarodha paṇḍito,


pli: So tādiso bhikkhu idha paggahāraho”ti.


pli: Kosambakakkhandhako dasamo.


pli: Tassuddānaṁ


pli: Kosambiyaṁ jinavaro,


pli: vivādāpattidassane;


pli: Nukkhipeyya yasmiṁ tasmiṁ,


pli: saddhāyāpatti desaye.


pli: Antosīmāyaṁ tattheva,


pli: bālakañceva vaṁsadā;


pli: Pālileyyā ca sāvatthi,


pli: sāriputto ca kolito.


pli: Mahākassapakaccānā,


pli: koṭṭhiko kappinena ca;


pli: Mahācundo anuruddho,


pli: revato upāli cubho.


pli: Ānando rāhulo ceva,


pli: gotamīnāthapiṇḍiko;


pli: Senāsanaṁ vivittañca,


pli: āmisaṁ samakampi ca.


pli: Na kehi chando dātabbo,


pli: upāliparipucchito;


pli: Anānuvajjo sīlena,


pli: sāmaggī jinasāsaneti.


pli: Kosambakakkhandhako niṭṭhito.


pli: Mahāvaggo niṭṭhito.


pli: Mahāvaggapāḷi niṭṭhitā.


title_pli: Theravāda Vinayapiṭaka Cūḷavagga

pli: Theravāda Vinayapiṭaka


pli: Cūḷavagga


pli: 11. Kammakkhandhaka


pli: 1. Tajjanīyakamma


pli: Namo tassa Bhagavato Arahato Sammāsambuddhassa.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena paṇḍukalohitakā bhikkhū attanā bhaṇḍanakārakā kalahakārakā vivādakārakā bhassakārakā saṅghe adhikaraṇakārakā, yepi caññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā te upasaṅkamitvā evaṁ vadanti—


pli: “mā kho tumhe, āyasmanto, eso ajesi.


pli: Balavābalavaṁ paṭimantetha.


pli: Tumhe tena paṇḍitatarā ca byattatarā ca bahussutatarā ca alamattatarā ca.


pli: Mā cassa bhāyittha.


pli: Mayampi tumhākaṁ pakkhā bhavissāmā”ti.


pli: Tena anuppannāni ceva bhaṇḍanāni uppajjanti uppannāni ca bhaṇḍanāni bhiyyobhāvāya vepullāya saṁvattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma paṇḍukalohitakā bhikkhū attanā bhaṇḍanakārakā kalahakārakā vivādakārakā bhassakārakā saṅghe adhikaraṇakārakā, yepi caññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā te upasaṅkamitvā evaṁ vakkhanti—


pli: ‘mā kho tumhe, āyasmanto, eso ajesi.


pli: Mayampi tumhākaṁ pakkhā bhavissāmā’ti.


pli: Tena anuppannāni ceva bhaṇḍanāni uppajjanti uppannāni ca bhaṇḍanāni bhiyyobhāvāya vepullāya saṁvattantī”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, paṇḍukalohitakā bhikkhū attanā bhaṇḍanakārakā kalahakārakā vivādakārakā bhassakārakā saṅghe adhikaraṇakārakā, yepi caññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā te upasaṅkamitvā evaṁ vadanti—


pli: Tena anuppannāni ceva bhaṇḍanāni uppajjanti, uppannāni ca bhaṇḍanāni bhiyyobhāvāya vepullāya saṁvattantī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, bhikkhave, tesaṁ moghapurisānaṁ ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma te, bhikkhave, moghapurisā attanā bhaṇḍanakārakā …pe…


pli: saṅghe adhikaraṇakārakā, yepi caññe bhikkhū bhaṇḍanakārakā …pe…


pli: saṅghe adhikaraṇakārakā te upasaṅkamitvā evaṁ vakkhanti—


pli: Balavābalavaṁ paṭimantetha.


pli: Tumhe tena paṇḍitatarā ca byattatarā ca bahussutatarā ca alamattatarā ca.


pli: Mā cassa bhāyittha.


pli: Mayampi tumhākaṁ pakkhā bhavissāmā’ti?


pli: Tena anuppannāni ceva bhaṇḍanāni uppajjanti, uppannāni ca bhaṇḍanāni bhiyyobhāvāya vepullāya saṁvattanti.


pli: Netaṁ, bhikkhave, appasannānaṁ vā pasādāya pasannānaṁ vā bhiyyobhāvāya.


pli: Atha khvetaṁ, bhikkhave, appasannānañceva appasādāya pasannānañca ekaccānaṁ aññathattāyā”ti.


pli: Atha kho bhagavā te bhikkhū anekapariyāyena vigarahitvā dubbharatāya dupposatāya mahicchatāya asantuṭṭhitāya saṅgaṇikāya kosajjassa avaṇṇaṁ bhāsitvā anekapariyāyena subharatāya suposatāya appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇaṁ bhāsitvā bhikkhūnaṁ tadanucchavikaṁ tadanulomikaṁ dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho paṇḍukalohitakānaṁ bhikkhūnaṁ tajjanīyakammaṁ karotu.


pli: Evañca pana, bhikkhave, kātabbaṁ.


pli: Paṭhamaṁ paṇḍukalohitakā bhikkhū codetabbā, codetvā sāretabbā, sāretvā āpattiṁ āropetabbā, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ime paṇḍukalohitakā bhikkhū attanā bhaṇḍanakārakā kalahakārakā vivādakārakā bhassakārakā saṅghe adhikaraṇakārakā, yepi caññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā te upasaṅkamitvā evaṁ vadanti—


pli: “mā kho tumhe, āyasmanto, eso ajesi.


pli: Mayampi tumhākaṁ pakkhā bhavissāmā”ti.


pli: Yadi saṅghassa pattakallaṁ, saṅgho paṇḍukalohitakānaṁ bhikkhūnaṁ tajjanīyakammaṁ kareyya.


pli: Esā ñatti.


pli: Suṇātu me, bhante, saṅgho.


pli: Ime paṇḍukalohitakā bhikkhū attanā bhaṇḍanakārakā …pe…


pli: saṅghe adhikaraṇakārakā,


pli: yepi caññe bhikkhū bhaṇḍanakārakā …pe… saṅghe adhikaraṇakārakā te upasaṅkamitvā evaṁ vadanti—


pli: Balavābalavaṁ paṭimantetha.


pli: Tumhe tena paṇḍitatarā ca byattatarā ca bahussutatarā ca alamattatarā ca.


pli: Mā cassa bhāyittha.


pli: Tena anuppannāni ceva bhaṇḍanāni uppajjanti, uppannāni ca bhaṇḍanāni bhiyyobhāvāya vepullāya saṁvattanti.


pli: Saṅgho paṇḍukalohitakānaṁ bhikkhūnaṁ tajjanīyakammaṁ karoti.


pli: Yassāyasmato khamati paṇḍukalohitakānaṁ bhikkhūnaṁ tajjanīyassa kammassa karaṇaṁ, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: “mā kho tumhe, āyasmanto, eso ajesi.


pli: Mayampi tumhākaṁ pakkhā bhavissāmā”ti.


pli: Tatiyampi etamatthaṁ vadāmi—


pli: Kataṁ saṅghena paṇḍukalohitakānaṁ bhikkhūnaṁ tajjanīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 1.1. Adhammakammadvādasaka


pli: “Tīhi, bhikkhave, aṅgehi samannāgataṁ tajjanīyakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ tajjanīyakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ tajjanīyakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti—


pli: Acodetvā kataṁ hoti, asāretvā kataṁ hoti, āpattiṁ anāropetvā kataṁ hoti—


pli: Asammukhā kataṁ hoti, adhammena kataṁ hoti, vaggena kataṁ hoti—


pli: Appaṭipucchā kataṁ hoti, adhammena kataṁ hoti, vaggena kataṁ hoti—


pli: Appaṭiññāya kataṁ hoti, adhammena kataṁ hoti, vaggena kataṁ hoti—


pli: Anāpattiyā kataṁ hoti, adhammena kataṁ hoti, vaggena kataṁ hoti—


pli: Adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti—


pli: Desitāya āpattiyā kataṁ hoti, adhammena kataṁ hoti, vaggena kataṁ hoti—


pli: Acodetvā kataṁ hoti, adhammena kataṁ hoti, vaggena kataṁ hoti—


pli: Asāretvā kataṁ hoti, adhammena kataṁ hoti, vaggena kataṁ hoti—


pli: Āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: Adhammakammadvādasakaṁ niṭṭhitaṁ.


pli: 1.2. Dhammakammadvādasaka


pli: Tīhi, bhikkhave, aṅgehi samannāgataṁ tajjanīyakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ tajjanīyakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ tajjanīyakammaṁ dhammakammañca hoti, vinayakammañca, suvūpasantañca.


pli: Āpattiyā kataṁ hoti, desanāgāminiyā āpattiyā kataṁ hoti, adesitāya āpattiyā kataṁ hoti—


pli: Codetvā kataṁ hoti, sāretvā kataṁ hoti, āpattiṁ āropetvā kataṁ hoti—


pli: Sammukhā kataṁ hoti, dhammena kataṁ hoti, samaggena kataṁ hoti—


pli: Paṭipucchā kataṁ hoti, dhammena kataṁ hoti, samaggena kataṁ hoti—


pli: Paṭiññāya kataṁ hoti, dhammena kataṁ hoti, samaggena kataṁ hoti—


pli: Āpattiyā kataṁ hoti, dhammena kataṁ hoti, samaggena kataṁ hoti—


pli: Desanāgāminiyā āpattiyā kataṁ hoti, dhammena kataṁ hoti, samaggena kataṁ hoti—


pli: Adesitāya āpattiyā kataṁ hoti, dhammena kataṁ hoti, samaggena kataṁ hoti—


pli: Codetvā kataṁ hoti, dhammena kataṁ hoti, samaggena kataṁ hoti—


pli: Sāretvā kataṁ hoti, dhammena kataṁ hoti, samaggena kataṁ hoti—


pli: Āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: Dhammakammadvādasakaṁ niṭṭhitaṁ.


pli: 1.3. Ākaṅkhamānachakka


pli: Tīhi, bhikkhave, aṅgehi samannāgatassa bhikkhuno, ākaṅkhamāno saṅgho, tajjanīyakammaṁ kareyya.


pli: Bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi—


pli: imehi kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, tajjanīyakammaṁ kareyya.


pli: Aparehipi, bhikkhave, tīhaṅgehi samannāgatassa bhikkhuno, ākaṅkhamāno saṅgho, tajjanīyakammaṁ kareyya.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti—


pli: Buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati—


pli: Tiṇṇaṁ, bhikkhave, bhikkhūnaṁ, ākaṅkhamāno saṅgho, tajjanīyakammaṁ kareyya.


pli: Eko bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: eko bālo hoti abyatto āpattibahulo anapadāno;


pli: eko gihisaṁsaṭṭho viharati ananulomikehi gihisaṁsaggehi—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, tajjanīyakammaṁ kareyya.


pli: Aparesampi, bhikkhave, tiṇṇaṁ bhikkhūnaṁ, ākaṅkhamāno saṅgho, tajjanīyakammaṁ kareyya.


pli: Eko adhisīle sīlavipanno hoti, eko ajjhācāre ācāravipanno hoti, eko atidiṭṭhiyā diṭṭhivipanno hoti—


pli: Eko buddhassa avaṇṇaṁ bhāsati, eko dhammassa avaṇṇaṁ bhāsati, eko saṅghassa avaṇṇaṁ bhāsati—


pli: Ākaṅkhamānachakkaṁ niṭṭhitaṁ.


pli: 1.4. Aṭṭhārasavatta


pli: Tajjanīyakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena tajjanīyakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: 1.5. Nappaṭippassambhetabbaaṭṭhārasaka


pli: Atha kho saṅgho paṇḍukalohitakānaṁ bhikkhūnaṁ tajjanīyakammaṁ akāsi.


pli: Te saṅghena tajjanīyakammakatā sammā vattanti, lomaṁ pātenti, netthāraṁ vattanti, bhikkhū upasaṅkamitvā evaṁ vadanti—


pli: “mayaṁ, āvuso, saṅghena tajjanīyakammakatā sammā vattāma, lomaṁ pātema, netthāraṁ vattāma, kathaṁ nu kho amhehi paṭipajjitabban”ti?


pli: Bhikkhū bhagavato etamatthaṁ ārocesuṁ …


pli: pe….


pli: “Tena hi, bhikkhave, saṅgho paṇḍukalohitakānaṁ bhikkhūnaṁ tajjanīyakammaṁ paṭippassambhetu.


pli: Pañcahi, bhikkhave, aṅgehi samannāgatassa bhikkhuno tajjanīyakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno tajjanīyakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno tajjanīyakammaṁ nappaṭippassambhetabbaṁ.


pli: Yāya āpattiyā saṅghena tajjanīyakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati—


pli: Aṭṭhahi, bhikkhave, aṅgehi samannāgatassa bhikkhuno tajjanīyakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno tajjanīyakammaṁ nappaṭippassambhetabbaṁ.


pli: 1.6. Paṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno tajjanīyakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno tajjanīyakammaṁ paṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno tajjanīyakammaṁ paṭippassambhetabbaṁ.


pli: Yāya āpattiyā saṅghena tajjanīyakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati—


pli: Aṭṭhahi, bhikkhave, aṅgehi samannāgatassa bhikkhuno tajjanīyakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, tajjanīyakammaṁ paṭippassambhetabbaṁ.


pli: Evañca pana, bhikkhave, paṭippassambhetabbaṁ.


pli: Tehi, bhikkhave, paṇḍukalohitakehi bhikkhūhi saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘mayaṁ, bhante, saṅghena tajjanīyakammakatā sammā vattāma, lomaṁ pātema, netthāraṁ vattāma, tajjanīyassa kammassa paṭippassaddhiṁ yācāmā’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ime paṇḍukalohitakā bhikkhū saṅghena tajjanīyakammakatā sammā vattanti, lomaṁ pātenti, netthāraṁ vattanti, tajjanīyassa kammassa paṭippassaddhiṁ yācanti.


pli: Yadi saṅghassa pattakallaṁ, saṅgho paṇḍukalohitakānaṁ bhikkhūnaṁ tajjanīyakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Saṅgho paṇḍukalohitakānaṁ bhikkhūnaṁ tajjanīyakammaṁ paṭippassambheti.


pli: Yassāyasmato khamati paṇḍukalohitakānaṁ bhikkhūnaṁ tajjanīyassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: Tatiyampi etamatthaṁ vadāmi—


pli: Paṭippassaddhaṁ saṅghena paṇḍukalohitakānaṁ bhikkhūnaṁ tajjanīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tajjanīyakammaṁ niṭṭhitaṁ paṭhamaṁ.


pli: 2. Niyassakamma


pli: Tena kho pana samayena āyasmā seyyasako bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi;


pli: apissu bhikkhū pakatā parivāsaṁ dentā mūlāya paṭikassantā mānattaṁ dentā abbhentā.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā seyyasako bālo bhavissati abyatto āpattibahulo anapadāno;


pli: gihisaṁsaṭṭho viharissati ananulomikehi gihisaṁsaggehi;


pli: apissu bhikkhū pakatā parivāsaṁ dentā mūlāya paṭikassantā mānattaṁ dentā abbhentā”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, seyyasako bhikkhu bālo abyatto āpattibahulo anapadāno;


pli: apissu bhikkhū pakatā parivāsaṁ dentā mūlāya paṭikassantā mānattaṁ dentā abbhentā”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, bhikkhave, tassa moghapurisassa ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma so, bhikkhave, moghapuriso bālo bhavissati abyatto āpattibahulo anapadāno;


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho seyyasakassa bhikkhuno niyassakammaṁ karotu—


pli: nissāya te vatthabbanti.


pli: Evañca pana, bhikkhave, kātabbaṁ.


pli: Paṭhamaṁ seyyasako bhikkhu codetabbo, codetvā sāretabbo, sāretvā āpattiṁ āropetabbo, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ seyyasako bhikkhu bālo abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi;


pli: apissu bhikkhū pakatā parivāsaṁ dentā mūlāya paṭikassantā mānattaṁ dentā abbhentā.


pli: Yadi saṅghassa pattakallaṁ, saṅgho seyyasakassa bhikkhuno niyassakammaṁ kareyya—


pli: Esā ñatti.


pli: Suṇātu me, bhante, saṅgho.


pli: Saṅgho seyyasakassa bhikkhuno niyassakammaṁ karoti—


pli: Yassāyasmato khamati seyyasakassa bhikkhuno niyassassa kammassa karaṇaṁ—


pli: nissāya te vatthabbanti, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: nissāya te vatthabbanti.


pli: Kataṁ saṅghena seyyasakassa bhikkhuno niyassakammaṁ—


pli: Khamati saṅghassa, tasmā tuṇhī, evametaṁ dhārayāmī’”ti.


pli: 2.1. Adhammakammadvādasaka


pli: “Tīhi, bhikkhave, aṅgehi samannāgataṁ niyassakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ niyassakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ niyassakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti—


pli: Acodetvā kataṁ hoti, asāretvā kataṁ hoti, āpattiṁ anāropetvā kataṁ hoti—


pli: Aparehipi, bhikkhave …pe…


pli: asammukhā kataṁ hoti, adhammena kataṁ hoti, vaggena kataṁ hoti—


pli: imehi kho, bhikkhave …pe….


pli: appaṭipucchā kataṁ hoti, adhammena kataṁ hoti, vaggena kataṁ hoti—


pli: appaṭiññāya kataṁ hoti, adhammena kataṁ hoti, vaggena kataṁ hoti—


pli: anāpattiyā kataṁ hoti, adhammena kataṁ hoti, vaggena kataṁ hoti—


pli: adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti—


pli: desitāya āpattiyā kataṁ hoti, adhammena kataṁ hoti, vaggena kataṁ hoti—


pli: acodetvā kataṁ hoti, adhammena kataṁ hoti, vaggena kataṁ hoti—


pli: asāretvā kataṁ hoti, adhammena kataṁ hoti, vaggena kataṁ hoti—


pli: Āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: Adhammakammadvādasakaṁ niṭṭhitaṁ.


pli: 2.2. Dhammakammadvādasaka


pli: Tīhi, bhikkhave, aṅgehi samannāgataṁ niyassakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ niyassakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ niyassakammaṁ dhammakammañca hoti, vinayakammañca, suvūpasantañca.


pli: Āpattiyā kataṁ hoti, desanāgāminiyā āpattiyā kataṁ hoti, adesitāya āpattiyā kataṁ hoti—


pli: Codetvā kataṁ hoti, sāretvā kataṁ hoti, āpattiṁ āropetvā kataṁ hoti—


pli: Aparehipi, bhikkhave …pe…


pli: sammukhā kataṁ hoti, dhammena kataṁ hoti, samaggena kataṁ hoti—


pli: imehi kho, bhikkhave …pe….


pli: paṭipucchā kataṁ hoti, dhammena kataṁ hoti, samaggena kataṁ hoti—


pli: paṭiññāya kataṁ hoti, dhammena kataṁ hoti, samaggena kataṁ hoti—


pli: āpattiyā kataṁ hoti, dhammena kataṁ hoti, samaggena kataṁ hoti—


pli: desanāgāminiyā āpattiyā kataṁ hoti, dhammena kataṁ hoti, samaggena kataṁ hoti—


pli: adesitāya āpattiyā kataṁ hoti, dhammena kataṁ hoti, samaggena kataṁ hoti—


pli: codetvā kataṁ hoti, dhammena kataṁ hoti, samaggena kataṁ hoti—


pli: sāretvā kataṁ hoti, dhammena kataṁ hoti, samaggena kataṁ hoti—


pli: Āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: Dhammakammadvādasakaṁ niṭṭhitaṁ.


pli: 2.3. Ākaṅkhamānachakka


pli: Tīhi, bhikkhave, aṅgehi samannāgatassa bhikkhuno, ākaṅkhamāno saṅgho, niyassakammaṁ kareyya.


pli: Bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi—


pli: imehi kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, niyassakammaṁ kareyya.


pli: Aparehipi, bhikkhave, tīhaṅgehi samannāgatassa bhikkhuno, ākaṅkhamāno saṅgho, niyassakammaṁ kareyya.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti—


pli: Buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati—


pli: Tiṇṇaṁ, bhikkhave, bhikkhūnaṁ, ākaṅkhamāno saṅgho, niyassakammaṁ kareyya.


pli: Eko bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: eko bālo hoti, abyatto āpattibahulo anapadāno;


pli: eko gihisaṁsaṭṭho viharati ananulomikehi gihisaṁsaggehi—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, niyassakammaṁ kareyya.


pli: Aparesampi, bhikkhave, tiṇṇaṁ bhikkhūnaṁ, ākaṅkhamāno saṅgho, niyassakammaṁ kareyya.


pli: Eko adhisīle sīlavipanno hoti, eko ajjhācāre ācāravipanno hoti, eko atidiṭṭhiyā diṭṭhivipanno hoti—


pli: Eko buddhassa avaṇṇaṁ bhāsati, eko dhammassa avaṇṇaṁ bhāsati, eko saṅghassa avaṇṇaṁ bhāsati—


pli: Ākaṅkhamānachakkaṁ niṭṭhitaṁ.


pli: 2.4. Aṭṭhārasavatta


pli: Niyassakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena niyassakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kārāpetabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: Niyassakamme aṭṭhārasavattaṁ niṭṭhitaṁ.


pli: Atha kho saṅgho seyyasakassa bhikkhuno niyassakammaṁ akāsi—


pli: nissāya te vatthabbanti.


pli: So saṅghena niyassakammakato kalyāṇamitte sevamāno bhajamāno payirupāsamāno uddisāpento paripucchanto bahussuto hoti, āgatāgamo dhammadharo vinayadharo mātikādharo paṇḍito viyatto medhāvī lajjī kukkuccako sikkhākāmo.


pli: Sammā vattati, lomaṁ pāteti, netthāraṁ vattati, bhikkhū upasaṅkamitvā evaṁ vadeti—


pli: “ahaṁ, āvuso, saṅghena niyassakammakato sammā vattāmi, lomaṁ pātemi, netthāraṁ vattāmi.


pli: Kathaṁ nu kho mayā paṭipajjitabban”ti?


pli: Bhikkhū bhagavato etamatthaṁ ārocesuṁ …


pli: pe….


pli: “Tena hi, bhikkhave, saṅgho seyyasakassa bhikkhuno niyassakammaṁ paṭippassambhetu.


pli: 2.5. Nappaṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno niyassakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno niyassakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno niyassakammaṁ nappaṭippassambhetabbaṁ.


pli: Yāya āpattiyā saṅghena niyassakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati—


pli: Aṭṭhahi, bhikkhave, aṅgehi samannāgatassa bhikkhuno niyassakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno niyassakammaṁ nappaṭippassambhetabbaṁ.


pli: 2.6. Paṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno niyassakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno niyassakammaṁ paṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno niyassakammaṁ paṭippassambhetabbaṁ.


pli: Yāya āpattiyā saṅghena niyassakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati—


pli: Aṭṭhahi, bhikkhave, aṅgehi samannāgatassa bhikkhuno niyassakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno niyassakammaṁ paṭippassambhetabbaṁ.


pli: Evañca pana, bhikkhave, paṭippassambhetabbaṁ.


pli: Tena, bhikkhave, seyyasakena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, saṅghena niyassakammakato sammā vattāmi, lomaṁ pātemi, netthāraṁ vattāmi, niyassassa kammassa paṭippassaddhiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ seyyasako bhikkhu saṅghena niyassakammakato sammā vattati, lomaṁ pāteti, netthāraṁ vattati, niyassassa kammassa paṭippassaddhiṁ yācati.


pli: Yadi saṅghassa pattakallaṁ, saṅgho seyyasakassa bhikkhuno niyassakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Saṅgho seyyasakassa bhikkhuno niyassakammaṁ paṭippassambheti.


pli: Yassāyasmato khamati seyyasakassa bhikkhuno niyassassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: Tatiyampi etamatthaṁ vadāmi—


pli: Paṭippassaddhaṁ saṅghena seyyasakassa bhikkhuno niyassakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Niyassakammaṁ niṭṭhitaṁ dutiyaṁ.


pli: 3. Pabbājanīyakamma


pli: Tena kho pana samayena assajipunabbasukā nāma kīṭāgirismiṁ āvāsikā honti alajjino pāpabhikkhū.


pli: Te evarūpaṁ anācāraṁ ācaranti—


pli: mālāvacchaṁ ropentipi ropāpentipi, siñcantipi siñcāpentipi, ocinantipi ocināpentipi, ganthentipi ganthāpentipi, ekatovaṇṭikamālaṁ karontipi kārāpentipi, ubhatovaṇṭikamālaṁ karontipi kārāpentipi, mañjarikaṁ karontipi kārāpentipi, vidhūtikaṁ karontipi kārāpentipi, vaṭaṁsakaṁ karontipi kārāpentipi, āveḷaṁ karontipi kārāpentipi, uracchadaṁ karontipi kārāpentipi.


pli: Te kulitthīnaṁ kuladhītānaṁ kulakumārīnaṁ kulasuṇhānaṁ kuladāsīnaṁ ekatovaṇṭikamālaṁ harantipi harāpentipi, ubhatovaṇṭikamālaṁ harantipi harāpentipi, mañjarikaṁ harantipi harāpentipi, vidhūtikaṁ harantipi harāpentipi, vaṭaṁsakaṁ harantipi harāpentipi, āveḷaṁ harantipi harāpentipi, uracchadaṁ harantipi harāpentipi.


pli: Te kulitthīhi kuladhītāhi kulakumārīhi kulasuṇhāhi kuladāsīhi saddhiṁ ekabhājanepi bhuñjanti, ekathālakepi pivanti, ekāsanepi nisīdanti, ekamañcepi tuvaṭṭenti, ekattharaṇāpi tuvaṭṭenti, ekapāvuraṇāpi tuvaṭṭenti, ekattharaṇapāvuraṇāpi tuvaṭṭenti, vikālepi bhuñjanti, majjampi pivanti, mālāgandhavilepanampi dhārenti, naccantipi, gāyantipi, vādentipi, lāsentipi;


pli: naccantiyāpi naccanti, naccantiyāpi gāyanti, naccantiyāpi vādenti, naccantiyāpi lāsenti;


pli: gāyantiyāpi naccanti, gāyantiyāpi gāyanti, gāyantiyāpi vādenti, gāyantiyāpi lāsenti;


pli: vādentiyāpi naccanti, vādentiyāpi gāyanti, vādentiyāpi vādenti, vādentiyāpi lāsenti;


pli: lāsentiyāpi naccanti, lāsentiyāpi gāyanti, lāsentiyāpi vādenti, lāsentiyāpi lāsenti;


pli: aṭṭhapadepi kīḷanti, dasapadepi kīḷanti, ākāsepi kīḷanti, parihārapathepi kīḷanti, santikāyapi kīḷanti, khalikāyapi kīḷanti, ghaṭikāyapi kīḷanti, salākahatthenapi kīḷanti, akkhenapi kīḷanti, paṅgacīrenapi kīḷanti, vaṅkakenapi kīḷanti, mokkhacikāyapi kīḷanti, ciṅgulakenapi kīḷanti, pattāḷhakenapi kīḷanti, rathakenapi kīḷanti, dhanukenapi kīḷanti, akkharikāyapi kīḷanti, manesikāyapi kīḷanti, yathāvajjenapi kīḷanti;


pli: hatthismimpi sikkhanti, assasmimpi sikkhanti, rathasmimpi sikkhanti, dhanusmimpi sikkhanti, tharusmimpi sikkhanti;


pli: hatthissapi purato dhāvanti, assassapi purato dhāvanti, rathassapi purato dhāvantipi ādhāvantipi;


pli: usseḷentipi, apphoṭentipi, nibbujjhantipi, muṭṭhīhipi yujjhanti;


pli: raṅgamajjhepi saṅghāṭiṁ pattharitvā naccakiṁ evaṁ vadanti—


pli: “idha, bhagini, naccassū”ti;


pli: nalāṭikampi denti;


pli: vividhampi anācāraṁ ācaranti.


pli: Tena kho pana samayena aññataro bhikkhu kāsīsu vassaṁvuṭṭho sāvatthiṁ gacchanto bhagavantaṁ dassanāya yena kīṭāgiri tadavasari.


pli: Atha kho so bhikkhu pubbaṇhasamayaṁ nivāsetvā pattacīvaramādāya kīṭāgiriṁ piṇḍāya pāvisi pāsādikena abhikkantena paṭikkantena ālokitena vilokitena samiñjitena pasāritena, okkhittacakkhu iriyāpathasampanno.


pli: Manussā taṁ bhikkhuṁ passitvā evamāhaṁsu—


pli: “kvāyaṁ abalabalo viya mandamando viya bhākuṭikabhākuṭiko viya?


pli: Ko imassa upagatassa piṇḍakampi dassati?


pli: Amhākaṁ pana ayyā assajipunabbasukā saṇhā sakhilā sukhasambhāsā mihitapubbaṅgamā ehisvāgatavādino abbhākuṭikā uttānamukhā pubbabhāsino.


pli: Tesaṁ kho nāma piṇḍo dātabbo”ti.


pli: Addasā kho aññataro upāsako taṁ bhikkhuṁ kīṭāgirismiṁ piṇḍāya carantaṁ;


pli: disvāna yena so bhikkhu tenupasaṅkami, upasaṅkamitvā taṁ bhikkhuṁ abhivādetvā etadavoca—


pli: “api, bhante, piṇḍo labbhatī”ti?


pli: “Na kho, āvuso, piṇḍo labbhatī”ti.


pli: “Ehi, bhante, gharaṁ gamissāmā”ti.


pli: Atha kho so upāsako taṁ bhikkhuṁ gharaṁ netvā bhojetvā etadavoca—


pli: “kahaṁ, bhante, ayyo gamissatī”ti?


pli: “Sāvatthiṁ kho ahaṁ, āvuso, gamissāmi bhagavantaṁ dassanāyā”ti.


pli: “Tena hi, bhante, mama vacanena bhagavato pāde sirasā vanda, evañca vadehi—


pli: ‘duṭṭho, bhante, kīṭāgirismiṁ āvāso.


pli: Assajipunabbasukā nāma kīṭāgirismiṁ āvāsikā alajjino pāpabhikkhū.


pli: Te evarūpaṁ anācāraṁ ācaranti—


pli: mālāvacchaṁ ropentipi ropāpentipi, siñcantipi siñcāpentipi, ocinantipi ocināpentipi, ganthentipi ganthāpentipi, ekatovaṇṭikamālaṁ karontipi kārāpentipi, ubhatovaṇṭikamālaṁ karontipi kārāpentipi, mañjarikaṁ karontipi kārāpentipi, vidhūtikaṁ karontipi kārāpentipi, vaṭaṁsakaṁ karontipi kārāpentipi, āveḷaṁ karontipi kārāpentipi, uracchadaṁ karontipi kārāpentipi.


pli: Te kulitthīnaṁ kuladhītānaṁ kulakumārīnaṁ kulasuṇhānaṁ kuladāsīnaṁ ekatovaṇṭikamālaṁ harantipi harāpentipi, ubhatovaṇṭikamālaṁ harantipi harāpentipi, mañjarikaṁ harantipi harāpentipi, vidhūtikaṁ harantipi harāpentipi, vaṭaṁsakaṁ harantipi harāpentipi, āveḷaṁ harantipi harāpentipi, uracchadaṁ harantipi harāpentipi.


pli: Te kulitthīhi kuladhītāhi kulakumārīhi kulasuṇhāhi kuladāsīhi saddhiṁ ekabhājanepi bhuñjanti, ekathālakepi pivanti, ekāsanepi nisīdanti, ekamañcepi tuvaṭṭenti, ekattharaṇāpi tuvaṭṭenti, ekapāvuraṇāpi tuvaṭṭenti, ekattharaṇapāvuraṇāpi tuvaṭṭenti, vikālepi bhuñjanti, majjampi pivanti, mālāgandhavilepanampi dhārenti, naccantipi, gāyantipi, vādentipi, lāsentipi;


pli: naccantiyāpi naccanti, naccantiyāpi gāyanti, naccantiyāpi vādenti, naccantiyāpi lāsenti …pe…


pli: (cakkaṁ kātabbaṁ).


pli: Lāsentiyāpi naccanti, lāsentiyāpi gāyanti, lāsentiyāpi vādenti, lāsentiyāpi lāsenti;


pli: aṭṭhapadepi kīḷanti, dasapadepi kīḷanti, ākāsepi kīḷanti, parihārapathepi kīḷanti, santikāyapi kīḷanti, khalikāyapi kīḷanti, ghaṭikāyapi kīḷanti, salākahatthenapi kīḷanti, akkhenapi kīḷanti, paṅgacīrenapi kīḷanti, vaṅkakenapi kīḷanti, mokkhacikāyapi kīḷanti, ciṅgulakenapi kīḷanti, pattāḷhakenapi kīḷanti, rathakenapi kīḷanti, dhanukenapi kīḷanti, akkharikāyapi kīḷanti, manesikāyapi kīḷanti, yathāvajjenapi kīḷanti;


pli: hatthismimpi sikkhanti, assasmimpi sikkhanti, rathasmimpi sikkhanti, dhanusmimpi sikkhanti, tharusmimpi sikkhanti;


pli: hatthissapi purato dhāvanti, assassapi purato dhāvanti, rathassapi purato dhāvantipi ādhāvantipi;


pli: usseḷentipi, apphoṭentipi, nibbujjhantipi, muṭṭhīhipi yujjhanti;


pli: raṅgamajjhepi saṅghāṭiṁ pattharitvā naccakiṁ evaṁ vadanti—


pli: “idha, bhagini, naccassū”ti;


pli: nalāṭikampi denti;


pli: vividhampi anācāraṁ ācaranti.


pli: Yepi te, bhante, manussā pubbe saddhā ahesuṁ pasannā tepi etarahi assaddhā appasannā.


pli: Yānipi tāni saṅghassa pubbe dānapathāni tānipi etarahi upacchinnāni.


pli: Riñcanti pesalā bhikkhū, nivasanti pāpabhikkhū.


pli: Sādhu, bhante, bhagavā kīṭāgiriṁ bhikkhū pahiṇeyya, yathāyaṁ kīṭāgirismiṁ āvāso saṇṭhaheyyā’”ti.


pli: “Evamāvuso”ti kho so bhikkhu tassa upāsakassa paṭissuṇitvā uṭṭhāyāsanā yena sāvatthi tena pakkāmi.


pli: Anupubbena yena sāvatthi jetavanaṁ anāthapiṇḍikassa ārāmo yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā taṁ bhikkhuṁ etadavoca—


pli: “kacci, bhikkhu, khamanīyaṁ, kacci yāpanīyaṁ,


pli: kaccisi appakilamathena addhānaṁ āgato,


pli: kuto ca tvaṁ bhikkhu āgacchasī”ti?


pli: “Khamanīyaṁ, bhagavā, yāpanīyaṁ, bhagavā;


pli: appakilamathena ca ahaṁ, bhante, addhānaṁ āgato.


pli: Idhāhaṁ, bhante, kāsīsu vassaṁvuṭṭho sāvatthiṁ āgacchanto bhagavantaṁ dassanāya yena kīṭāgiri tadavasariṁ.


pli: Atha khvāhaṁ, bhante, pubbaṇhasamayaṁ nivāsetvā pattacīvaramādāya kīṭāgiriṁ piṇḍāya pāvisiṁ.


pli: Addasā kho maṁ, bhante, aññataro upāsako kīṭāgirismiṁ piṇḍāya carantaṁ;


pli: disvāna yenāhaṁ tenupasaṅkami, upasaṅkamitvā maṁ abhivādetvā etadavoca—


pli: ‘api, bhante, piṇḍo labbhatī’ti.


pli: ‘Na kho, āvuso, piṇḍo labbhatī’ti.


pli: ‘Ehi, bhante, gharaṁ gamissāmā’ti.


pli: Atha kho, bhante, so upāsako maṁ gharaṁ netvā bhojetvā etadavoca—


pli: ‘kahaṁ, bhante, ayyo gamissatī’ti?


pli: ‘Sāvatthiṁ kho ahaṁ, āvuso, gamissāmi bhagavantaṁ dassanāyā’ti.


pli: ‘Tena hi, bhante, mama vacanena bhagavato pāde sirasā vanda, evañca vadehi—


pli: “duṭṭho, bhante, kīṭāgirismiṁ āvāso.


pli: Assajipunabbasukā nāma kīṭāgirismiṁ āvāsikā alajjino pāpabhikkhū.


pli: Te evarūpaṁ anācāraṁ ācaranti—


pli: mālāvacchaṁ ropentipi ropāpentipi …pe…


pli: vividhampi anācāraṁ ācaranti.


pli: Yepi te, bhante, manussā pubbe saddhā ahesuṁ pasannā tepi etarahi assaddhā appasannā.


pli: Yānipi tāni saṅghassa pubbe dānapathāni tānipi etarahi upacchinnāni.


pli: Riñcanti pesalā bhikkhū, nivasanti pāpabhikkhū.


pli: Sādhu, bhante, bhagavā kīṭāgiriṁ bhikkhū pahiṇeyya, yathāyaṁ kīṭāgirismiṁ āvāso saṇṭhaheyyā”’ti.


pli: Tato ahaṁ, bhagavā, āgacchāmī”ti.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, assajipunabbasukā nāma kīṭāgirismiṁ āvāsikā alajjino pāpabhikkhū?


pli: mālāvacchaṁ ropentipi …pe…


pli: vividhampi anācāraṁ ācaranti?


pli: Yepi te manussā pubbe saddhā ahesuṁ pasannā tepi etarahi assaddhā appasannā?


pli: Yānipi tāni saṅghassa pubbe dānapathāni tānipi etarahi upacchinnāni?


pli: Riñcanti pesalā bhikkhū, nivasanti pāpabhikkhū”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma te, bhikkhave, moghapurisā evarūpaṁ anācāraṁ ācarissanti—


pli: mālāvacchaṁ ropessantipi ropāpessantipi, siñcissantipi siñcāpessantipi, ocinissantipi ocināpessantipi, ganthessantipi ganthāpessantipi, ekatovaṇṭikamālaṁ karissantipi kārāpessantipi, ubhatovaṇṭikamālaṁ karissantipi kārāpessantipi, mañjarikaṁ karissantipi kārāpessantipi, vidhūtikaṁ karissantipi kārāpessantipi, vaṭaṁsakaṁ karissantipi kārāpessantipi, āveḷaṁ karissantipi kārāpessantipi, uracchadaṁ karissantipi kārāpessantipi.


pli: Te kulitthīnaṁ kuladhītānaṁ kulakumārīnaṁ kulasuṇhānaṁ kuladāsīnaṁ ekatovaṇṭikamālaṁ harissantipi harāpessantipi, ubhatovaṇṭikamālaṁ harissantipi harāpessantipi, mañjarikaṁ harissantipi harāpessantipi, vidhūtikaṁ harissantipi harāpessantipi, vaṭaṁsakaṁ harissantipi harāpessantipi, āveḷaṁ harissantipi harāpessantipi, uracchadaṁ harissantipi harāpessantipi.


pli: Te kulitthīhi kuladhītāhi kulakumārīhi kulasuṇhāhi kuladāsīhi saddhiṁ ekabhājanepi bhuñjissanti, ekathālakepi pivissanti, ekāsanepi nisīdissanti, ekamañcepi tuvaṭṭissanti, ekattharaṇāpi tuvaṭṭissanti, ekapāvuraṇāpi tuvaṭṭissanti, ekattharaṇapāvuraṇāpi tuvaṭṭissanti, vikālepi bhuñjissanti, majjampi pivissanti, mālāgandhavilepanampi dhāressanti, naccissantipi, gāyissantipi, vādessantipi, lāsessantipi;


pli: naccantiyāpi naccissanti, naccantiyāpi gāyissanti, naccantiyāpi vādessanti, naccantiyāpi lāsessanti;


pli: gāyantiyāpi naccissanti, gāyantiyāpi gāyissanti, gāyantiyāpi vādessanti, gāyantiyāpi lāsessanti;


pli: vādentiyāpi naccissanti, vādentiyāpi gāyissanti, vādentiyāpi vādessanti, vādentiyāpi lāsessanti;


pli: lāsentiyāpi naccissanti, lāsentiyāpi gāyissanti, lāsentiyāpi vādessanti, lāsentiyāpi lāsessanti;


pli: aṭṭhapadepi kīḷissanti, dasapadepi kīḷissanti, ākāsepi kīḷissanti, parihārapathepi kīḷissanti, santikāyapi kīḷissanti, khalikāyapi kīḷissanti, ghaṭikāyapi kīḷissanti, salākahatthenapi kīḷissanti, akkhenapi kīḷissanti, paṅgacīrenapi kīḷissanti, vaṅkakenapi kīḷissanti mokkhacikāyapi kīḷissanti, ciṅgulakenapi kīḷissanti, pattāḷhakenapi kīḷissanti, rathakenapi kīḷissanti, dhanukenapi kīḷissanti, akkharikāyapi kīḷissanti, manesikāyapi kīḷissanti, yathāvajjenapi kīḷissanti;


pli: hatthismimpi sikkhissanti, assasmimpi sikkhissanti, rathasmimpi sikkhissanti, dhanusmimpi sikkhissanti, tharusmimpi sikkhissanti;


pli: hatthissapi purato dhāvissanti, assassapi purato dhāvissanti, rathassapi purato dhāvissantipi ādhāvissantipi;


pli: usseḷessantipi, apphoṭessantipi, nibbujjhissantipi, muṭṭhīhipi yujjhissanti;


pli: raṅgamajjhepi saṅghāṭiṁ pattharitvā naccakiṁ evaṁ vakkhanti—


pli: ‘idha, bhagini, naccassū’ti;


pli: nalāṭikampi dassanti;


pli: vividhampi anācāraṁ ācarissanti.


pli: (…) Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā sāriputtamoggallāne āmantesi—


pli: “gacchatha tumhe, sāriputtā, kīṭāgiriṁ gantvā assajipunabbasukānaṁ bhikkhūnaṁ kīṭāgirismā pabbājanīyakammaṁ karotha, tumhākaṁ ete saddhivihārino”ti.


pli: “Kathaṁ mayaṁ, bhante, assajipunabbasukānaṁ bhikkhūnaṁ kīṭāgirismā pabbājanīyakammaṁ karoma, caṇḍā te bhikkhū pharusā”ti?


pli: “Tena hi tumhe, sāriputtā, bahukehi bhikkhūhi saddhiṁ gacchathā”ti.


pli: “Evaṁ, bhante”ti kho sāriputtamoggallānā bhagavato paccassosuṁ.


pli: “Evañca pana, bhikkhave, kātabbaṁ—


pli: paṭhamaṁ assajipunabbasukā bhikkhū codetabbā, codetvā sāretabbā, sāretvā āpattiṁ āropetabbā, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ime assajipunabbasukā bhikkhū kuladūsakā pāpasamācārā.


pli: Imesaṁ pāpakā samācārā dissanti ceva suyyanti ca.


pli: Kulāni ca imehi duṭṭhāni dissanti ceva suyyanti ca.


pli: Yadi saṅghassa pattakallaṁ, saṅgho assajipunabbasukānaṁ bhikkhūnaṁ kīṭāgirismā pabbājanīyakammaṁ kareyya—


pli: na assajipunabbasukehi bhikkhūhi kīṭāgirismiṁ vatthabbanti.


pli: Esā ñatti.


pli: Suṇātu me, bhante, saṅgho.


pli: Saṅgho assajipunabbasukānaṁ bhikkhūnaṁ kīṭāgirismā pabbājanīyakammaṁ karoti—


pli: Yassāyasmato khamati assajipunabbasukānaṁ bhikkhūnaṁ kīṭāgirismā pabbājanīyassa kammassa karaṇaṁ—na assajipunabbasukehi bhikkhūhi kīṭāgirismiṁ vatthabbanti, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi.


pli: Kataṁ saṅghena assajipunabbasukānaṁ bhikkhūnaṁ kīṭāgirismā pabbājanīyakammaṁ—


pli: Khamati saṅghassa, tasmā tuṇhī, evametaṁ dhārayāmī’”ti.


pli: 3.1. Adhammakammadvādasaka


pli: “Tīhi, bhikkhave, aṅgehi samannāgataṁ pabbājanīyakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ pabbājanīyakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ pabbājanīyakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti …pe…


pli: acodetvā kataṁ hoti, asāretvā kataṁ hoti, āpattiṁ anāropetvā kataṁ hoti …pe…


pli: asammukhā kataṁ hoti, adhammena kataṁ hoti, vaggena kataṁ hoti …pe…


pli: appaṭipucchā kataṁ hoti, adhammena kataṁ hoti, vaggena kataṁ hoti …pe…


pli: appaṭiññāya kataṁ hoti, adhammena kataṁ hoti, vaggena kataṁ hoti …pe…


pli: anāpattiyā kataṁ hoti, adhammena kataṁ hoti, vaggena kataṁ hoti …pe…


pli: adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti …pe…


pli: desitāya āpattiyā kataṁ hoti, adhammena kataṁ hoti, vaggena kataṁ hoti …pe…


pli: acodetvā kataṁ hoti, adhammena kataṁ hoti, vaggena kataṁ hoti …pe…


pli: asāretvā kataṁ hoti, adhammena kataṁ hoti, vaggena kataṁ hoti …pe…


pli: āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: Adhammakammadvādasakaṁ niṭṭhitaṁ.


pli: 3.2. Dhammakammadvādasaka


pli: Tīhi, bhikkhave, aṅgehi samannāgataṁ pabbājanīyakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ pabbājanīyakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ pabbājanīyakammaṁ dhammakammañca hoti, vinayakammañca, suvūpasantañca.


pli: Āpattiyā kataṁ hoti desanāgāminiyā āpattiyā kataṁ hoti adesitāya āpattiyā kataṁ hoti …pe…


pli: codetvā kataṁ hoti, sāretvā kataṁ hoti, āpattiṁ āropetvā kataṁ hoti …pe…


pli: sammukhā kataṁ hoti, dhammena kataṁ hoti, samaggena kataṁ hoti …pe…


pli: paṭipucchā kataṁ hoti, dhammena kataṁ hoti, samaggena kataṁ hoti …pe…


pli: paṭiññāya kataṁ hoti, dhammena kataṁ hoti, samaggena kataṁ hoti …pe…


pli: āpattiyā kataṁ hoti, dhammena kataṁ hoti, samaggena kataṁ hoti …pe…


pli: desanāgāminiyā āpattiyā kataṁ hoti, dhammena kataṁ hoti, samaggena kataṁ hoti …pe…


pli: adesitāya āpattiyā kataṁ hoti, dhammena kataṁ hoti, samaggena kataṁ hoti …pe…


pli: codetvā kataṁ hoti, dhammena kataṁ hoti, samaggena kataṁ hoti …pe…


pli: sāretvā kataṁ hoti, dhammena kataṁ hoti, samaggena kataṁ hoti …pe…


pli: āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: Dhammakammadvādasakaṁ niṭṭhitaṁ.


pli: 3.3. Ākaṅkhamānacuddasaka


pli: Tīhi, bhikkhave, aṅgehi samannāgatassa bhikkhuno, ākaṅkhamāno saṅgho, pabbājanīyakammaṁ kareyya.


pli: Bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi—


pli: imehi kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, pabbājanīyakammaṁ kareyya.


pli: Aparehipi, bhikkhave, tīhaṅgehi samannāgatassa bhikkhuno, ākaṅkhamāno saṅgho, pabbājanīyakammaṁ kareyya.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti—


pli: Buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati—


pli: Kāyikena davena samannāgato hoti, vācasikena davena samannāgato hoti, kāyikavācasikena davena samannāgato hoti—


pli: Kāyikena anācārena samannāgato hoti, vācasikena anācārena samannāgato hoti, kāyikavācasikena anācārena samannāgato hoti—


pli: Kāyikena upaghātikena samannāgato hoti, vācasikena upaghātikena samannāgato hoti, kāyikavācasikena upaghātikena samannāgato hoti—


pli: Kāyikena micchājīvena samannāgato hoti, vācasikena micchājīvena samannāgato hoti, kāyikavācasikena micchājīvena samannāgato hoti—


pli: imehi, kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, pabbājanīyakammaṁ kareyya.


pli: Tiṇṇaṁ, bhikkhave, bhikkhūnaṁ, ākaṅkhamāno saṅgho, pabbājanīyakammaṁ kareyya.


pli: Eko bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: eko bālo hoti abyatto āpattibahulo anapadāno;


pli: eko gihisaṁsaṭṭho viharati ananulomikehi gihisaṁsaggehi—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, pabbājanīyakammaṁ kareyya.


pli: Aparesampi, bhikkhave, tiṇṇaṁ bhikkhūnaṁ, ākaṅkhamāno saṅgho, pabbājanīyakammaṁ kareyya.


pli: Eko adhisīle sīlavipanno hoti, eko ajjhācāre ācāravipanno hoti, eko atidiṭṭhiyā diṭṭhivipanno hoti—


pli: Eko buddhassa avaṇṇaṁ bhāsati, eko dhammassa avaṇṇaṁ bhāsati, eko saṅghassa avaṇṇaṁ bhāsati—


pli: Eko kāyikena davena samannāgato hoti, eko vācasikena davena samannāgato hoti, eko kāyikavācasikena davena samannāgato hoti—


pli: Eko kāyikena anācārena samannāgato hoti, eko vācasikena anācārena samannāgato hoti, eko kāyikavācasikena anācārena samannāgato hoti—


pli: Eko kāyikena upaghātikena samannāgato hoti, eko vācasikena upaghātikena samannāgato hoti, eko kāyikavācasikena upaghātikena samannāgato hoti—


pli: Eko kāyikena micchājīvena samannāgato hoti, eko vācasikena micchājīvena samannāgato hoti, eko kāyikavācasikena micchājīvena samannāgato hoti—


pli: Ākaṅkhamānacuddasakaṁ niṭṭhitaṁ.


pli: 3.4. Aṭṭhārasavatta


pli: Pabbājanīyakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena pabbājanīyakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: Atha kho sāriputtamoggallānappamukho bhikkhusaṅgho kīṭāgiriṁ gantvā assajipunabbasukānaṁ bhikkhūnaṁ kīṭāgirismā pabbājanīyakammaṁ akāsi—


pli: na assajipunabbasukehi bhikkhūhi kīṭāgirismiṁ vatthabbanti.


pli: Te saṅghena pabbājanīyakammakatā na sammā vattanti, na lomaṁ pātenti, na netthāraṁ vattanti;


pli: na bhikkhū khamāpenti, akkosanti, paribhāsanti;


pli: chandagāmitā dosagāmitā mohagāmitā bhayagāmitā pāpenti;


pli: pakkamantipi, vibbhamantipi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma assajipunabbasukā bhikkhū saṅghena pabbājanīyakammakatā na sammā vattissanti, na lomaṁ pātessanti, na netthāraṁ vattissanti;


pli: na bhikkhū khamāpessanti, akkosissanti, paribhāsissanti;


pli: chandagāmitā dosagāmitā mohagāmitā bhayagāmitā pāpessanti;


pli: pakkamissantipi, vibbhamissantipī”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, assajipunabbasukā bhikkhū saṅghena pabbājanīyakammakatā na sammā vattanti, na lomaṁ pātenti, na netthāraṁ vattanti;


pli: pakkamantipi, vibbhamantipī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma te, bhikkhave, moghapurisā saṅghena pabbājanīyakammakatā na sammā vattissanti, na lomaṁ pātessanti, na netthāraṁ vattissanti;


pli: pakkamissantipi, vibbhamissantipi.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho pabbājanīyakammaṁ paṭippassambhetu.


pli: 3.5. Nappaṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno pabbājanīyakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno pabbājanīyakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno pabbājanīyakammaṁ nappaṭippassambhetabbaṁ.


pli: Yāya āpattiyā saṅghena pabbājanīyakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati—


pli: Aṭṭhahi, bhikkhave, aṅgehi samannāgatassa bhikkhuno pabbājanīyakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno pabbājanīyakammaṁ nappaṭippassambhetabbaṁ.


pli: 3.6. Paṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno pabbājanīyakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno pabbājanīyakammaṁ paṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno pabbājanīyakammaṁ paṭippassambhetabbaṁ.


pli: Yāya āpattiyā saṅghena pabbājanīyakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati—


pli: Aṭṭhahi, bhikkhave, aṅgehi samannāgatassa bhikkhuno pabbājanīyakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno pabbājanīyakammaṁ paṭippassambhetabbaṁ.


pli: Evañca pana, bhikkhave, paṭippassambhetabbaṁ.


pli: Tena, bhikkhave, pabbājanīyakammakatena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, saṅghena pabbājanīyakammakato sammā vattāmi, lomaṁ pātemi, netthāraṁ vattāmi, pabbājanīyassa kammassa paṭippassaddhiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo bhikkhu saṅghena pabbājanīyakammakato sammā vattati, lomaṁ pāteti, netthāraṁ vattati, pabbājanīyassa kammassa paṭippassaddhiṁ yācati.


pli: Yadi saṅghassa pattakallaṁ, saṅgho itthannāmassa bhikkhuno pabbājanīyakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa bhikkhuno pabbājanīyakammaṁ paṭippassambheti.


pli: Yassāyasmato khamati itthannāmassa bhikkhuno pabbājanīyassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi.


pli: Paṭippassaddhaṁ saṅghena itthannāmassa bhikkhuno pabbājanīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Pabbājanīyakammaṁ niṭṭhitaṁ tatiyaṁ.


pli: 4. Paṭisāraṇīyakamma


pli: Tena kho pana samayena āyasmā sudhammo macchikāsaṇḍe cittassa gahapatino āvāsiko hoti, navakammiko dhuvabhattiko.


pli: Yadā citto gahapati saṅghaṁ vā gaṇaṁ vā puggalaṁ vā nimantetukāmo hoti tadā na āyasmantaṁ sudhammaṁ anapaloketvā saṅghaṁ vā gaṇaṁ vā puggalaṁ vā nimanteti.


pli: Tena kho pana samayena sambahulā therā bhikkhū, āyasmā ca sāriputto, āyasmā ca mahāmoggallāno, āyasmā ca mahākaccāno, āyasmā ca mahākoṭṭhiko, āyasmā ca mahākappino, āyasmā ca mahācundo, āyasmā ca anuruddho, āyasmā ca revato, āyasmā ca upāli, āyasmā ca ānando, āyasmā ca rāhulo, kāsīsu cārikaṁ caramānā yena macchikāsaṇḍo tadavasaruṁ.


pli: Assosi kho citto gahapati therā kira bhikkhū macchikāsaṇḍaṁ anuppattāti.


pli: Atha kho citto gahapati yena therā bhikkhū tenupasaṅkami, upasaṅkamitvā there bhikkhū abhivādetvā ekamantaṁ nisīdi.


pli: Ekamantaṁ nisinnaṁ kho cittaṁ gahapatiṁ āyasmā sāriputto dhammiyā kathāya sandassesi samādapesi samuttejesi sampahaṁsesi.


pli: Atha kho citto gahapati āyasmatā sāriputtena dhammiyā kathāya sandassito samādapito samuttejito sampahaṁsito there bhikkhū etadavoca—


pli: “adhivāsentu me, bhante, therā svātanāya āgantukabhattan”ti.


pli: Adhivāsesuṁ kho therā bhikkhū tuṇhībhāvena.


pli: Atha kho citto gahapati therānaṁ bhikkhūnaṁ adhivāsanaṁ viditvā uṭṭhāyāsanā there bhikkhū abhivādetvā padakkhiṇaṁ katvā yenāyasmā sudhammo tenupasaṅkami, upasaṅkamitvā āyasmantaṁ sudhammaṁ abhivādetvā ekamantaṁ aṭṭhāsi.


pli: Ekamantaṁ ṭhito kho citto gahapati āyasmantaṁ sudhammaṁ etadavoca—


pli: “adhivāsetu me, bhante, ayyo sudhammo svātanāya bhattaṁ saddhiṁ therehī”ti.


pli: Atha kho āyasmā sudhammo—


pli: “pubbe khvāyaṁ citto gahapati yadā saṅghaṁ vā gaṇaṁ vā puggalaṁ vā nimantetukāmo na maṁ anapaloketvā saṅghaṁ vā gaṇaṁ vā puggalaṁ vā nimanteti;


pli: sodāni maṁ anapaloketvā there bhikkhū nimantesi;


pli: duṭṭhodānāyaṁ citto gahapati anapekkho virattarūpo mayī”ti cittaṁ gahapatiṁ etadavoca—


pli: “alaṁ, gahapati, nādhivāsemī”ti.


pli: Dutiyampi kho …pe…


pli: tatiyampi kho citto gahapati āyasmantaṁ sudhammaṁ etadavoca—


pli: “Alaṁ, gahapati, nādhivāsemī”ti.


pli: Atha kho citto gahapati—


pli: “kiṁ me karissati ayyo sudhammo adhivāsento vā anadhivāsento vā”ti āyasmantaṁ sudhammaṁ abhivādetvā padakkhiṇaṁ katvā pakkāmi.


pli: Atha kho citto gahapati tassā rattiyā accayena therānaṁ bhikkhūnaṁ paṇītaṁ khādanīyaṁ bhojanīyaṁ paṭiyādāpesi.


pli: “yannūnāhaṁ cittassa gahapatino therānaṁ bhikkhūnaṁ paṭiyattaṁ passeyyan”ti pubbaṇhasamayaṁ nivāsetvā pattacīvaramādāya yena cittassa gahapatino nivesanaṁ tenupasaṅkami, upasaṅkamitvā paññatte āsane nisīdi.


pli: Atha kho citto gahapati yenāyasmā sudhammo tenupasaṅkami, upasaṅkamitvā āyasmantaṁ sudhammaṁ abhivādetvā ekamantaṁ nisīdi.


pli: Ekamantaṁ nisinnaṁ kho cittaṁ gahapatiṁ āyasmā sudhammo etadavoca—


pli: “pahūtaṁ kho te idaṁ, gahapati, khādanīyaṁ bhojanīyaṁ paṭiyattaṁ;


pli: ekā ca kho idha natthi yadidaṁ tilasaṅguḷikā”ti.


pli: “Bahumhi vata, bhante, ratane buddhavacane vijjamāne ayyena sudhammena yadeva kiñci bhāsitaṁ yadidaṁ tilasaṅguḷikāti.


pli: Bhūtapubbaṁ, bhante, dakkhiṇāpathakā vāṇijā puratthimaṁ janapadaṁ agamaṁsu vāṇijjāya.


pli: Te tato kukkuṭiṁ ānesuṁ.


pli: Atha kho sā, bhante, kukkuṭī kākena saddhiṁ saṁvāsaṁ kappesi.


pli: Sā potakaṁ janesi.


pli: Yadā kho so, bhante, kukkuṭapotako kākavassaṁ vassitukāmo hoti, kākakukkuṭīti vassati;


pli: yadā kukkuṭivassaṁ vassitukāmo hoti, kukkuṭikākāti vassati.


pli: Evameva kho, bhante, bahumhi ratane buddhavacane vijjamāne ayyena sudhammena yadeva kiñci bhāsitaṁ yadidaṁ tilasaṅguḷikā”ti.


pli: “Akkosasi maṁ tvaṁ, gahapati, paribhāsasi maṁ tvaṁ, gahapati.


pli: Eso te, gahapati, āvāso, pakkamissāmī”ti.


pli: “Nāhaṁ, bhante, ayyaṁ sudhammaṁ akkosāmi, paribhāsāmi.


pli: Vasatu, bhante, ayyo sudhammo macchikāsaṇḍe.


pli: Ramaṇīyaṁ ambāṭakavanaṁ.


pli: Ahaṁ ayyassa sudhammassa ussukkaṁ karissāmi, cīvarapiṇḍapātasenāsanagilānappaccayabhesajjaparikkhārānan”ti.


pli: Dutiyampi kho …pe…


pli: tatiyampi kho āyasmā sudhammo cittaṁ gahapatiṁ etadavoca—


pli: “akkosasi maṁ tvaṁ, gahapati, paribhāsasi maṁ tvaṁ, gahapati.


pli: “Kahaṁ, bhante, ayyo sudhammo gamissatī”ti?


pli: “Sāvatthiṁ kho ahaṁ, gahapati, gamissāmi bhagavantaṁ dassanāyā”ti.


pli: “Tena hi, bhante, yañca attanā bhaṇitaṁ, yañca mayā bhaṇitaṁ taṁ sabbaṁ bhagavato ārocehi.


pli: Anacchariyaṁ kho panetaṁ, bhante, yaṁ ayyo sudhammo punadeva macchikāsaṇḍaṁ paccāgaccheyyā”ti.


pli: Atha kho āyasmā sudhammo senāsanaṁ saṁsāmetvā pattacīvaramādāya yena sāvatthi tena pakkāmi.


pli: Anupubbena yena sāvatthi jetavanaṁ anāthapiṇḍikassa ārāmo yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā sudhammo yañca attanā bhaṇitaṁ yañca cittena gahapatinā bhaṇitaṁ taṁ sabbaṁ bhagavato ārocesi.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, cittaṁ gahapatiṁ saddhaṁ pasannaṁ dāyakaṁ kārakaṁ saṅghupaṭṭhākaṁ hīnena khuṁsessasi, hīnena vambhessasi?


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho sudhammassa bhikkhuno paṭisāraṇīyakammaṁ karotu—


pli: citto te gahapati khamāpetabboti.


pli: Evañca pana, bhikkhave, kātabbaṁ—


pli: paṭhamaṁ sudhammo bhikkhu codetabbo, codetvā sāretabbo, sāretvā āpattiṁ āropetabbo, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ sudhammo bhikkhu cittaṁ gahapatiṁ saddhaṁ pasannaṁ dāyakaṁ kārakaṁ saṅghupaṭṭhākaṁ hīnena khuṁseti, hīnena vambheti.


pli: Yadi saṅghassa pattakallaṁ, saṅgho sudhammassa bhikkhuno paṭisāraṇīyakammaṁ kareyya—


pli: Esā ñatti.


pli: Suṇātu me, bhante, saṅgho.


pli: Saṅgho sudhammassa bhikkhuno paṭisāraṇīyakammaṁ karoti—


pli: Yassāyasmato khamati sudhammassa bhikkhuno paṭisāraṇīyassa kammassa karaṇaṁ—citto te gahapati khamāpetabboti, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Kataṁ saṅghena sudhammassa bhikkhuno paṭisāraṇīyakammaṁ—


pli: Khamati saṅghassa, tasmā tuṇhī, evametaṁ dhārayāmī’ti.


pli: 4.1. Adhammakammadvādasaka


pli: Tīhi, bhikkhave, aṅgehi samannāgataṁ paṭisāraṇīyakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ paṭisāraṇīyakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ paṭisāraṇīyakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti …pe…


pli: acodetvā kataṁ hoti, asāretvā kataṁ hoti, āpattiṁ anāropetvā kataṁ hoti …pe…


pli: asammukhā kataṁ hoti, adhammena kataṁ hoti, vaggena kataṁ hoti …pe…


pli: appaṭipucchā kataṁ hoti, adhammena kataṁ hoti, vaggena kataṁ hoti …pe…


pli: appaṭiññāya kataṁ hoti, adhammena kataṁ hoti, vaggena kataṁ hoti …pe…


pli: anāpattiyā kataṁ hoti, adhammena kataṁ hoti, vaggena kataṁ hoti …pe…


pli: adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti …pe…


pli: desitāya āpattiyā kataṁ hoti, adhammena kataṁ hoti, vaggena kataṁ hoti …pe…


pli: acodetvā kataṁ hoti, adhammena kataṁ hoti, vaggena kataṁ hoti …pe…


pli: asāretvā kataṁ hoti, adhammena kataṁ hoti, vaggena kataṁ hoti …pe…


pli: āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: 4.2. Dhammakammadvādasaka


pli: Tīhi, bhikkhave, aṅgehi samannāgataṁ paṭisāraṇīyakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ paṭisāraṇīyakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ paṭisāraṇīyakammaṁ dhammakammañca hoti, vinayakammañca, suvūpasantañca.


pli: Āpattiyā kataṁ hoti, desanāgāminiyā āpattiyā kataṁ hoti, adesitāya āpattiyā kataṁ hoti …pe…


pli: codetvā kataṁ hoti, sāretvā kataṁ hoti, āpattiṁ āropetvā kataṁ hoti …pe…


pli: sammukhā kataṁ hoti, dhammena kataṁ hoti, samaggena kataṁ hoti …pe…


pli: paṭipucchā kataṁ hoti, dhammena kataṁ hoti, samaggena kataṁ hoti …pe…


pli: paṭiññāya kataṁ hoti, dhammena kataṁ hoti, samaggena kataṁ hoti …pe…


pli: āpattiyā kataṁ hoti, dhammena kataṁ hoti, samaggena kataṁ hoti …pe…


pli: desanāgāminiyā āpattiyā kataṁ hoti, dhammena kataṁ hoti, samaggena kataṁ hoti …pe…


pli: adesitāya āpattiyā kataṁ hoti, dhammena kataṁ hoti, samaggena kataṁ hoti …pe…


pli: codetvā kataṁ hoti, dhammena kataṁ hoti, samaggena kataṁ hoti …pe…


pli: sāretvā kataṁ hoti, dhammena kataṁ hoti, samaggena kataṁ hoti …pe…


pli: āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: 4.3. Ākaṅkhamānacatukka


pli: Pañcahi, bhikkhave, aṅgehi samannāgatassa bhikkhuno, ākaṅkhamāno saṅgho, paṭisāraṇīyakammaṁ kareyya.


pli: Gihīnaṁ alābhāya parisakkati, gihīnaṁ anatthāya parisakkati, gihīnaṁ anāvāsāya parisakkati, gihī akkosati paribhāsati, gihī gihīhi bhedeti—


pli: imehi kho, bhikkhave, pañcahaṅgehi samannāgatassa bhikkhuno, ākaṅkhamāno saṅgho, paṭisāraṇīyakammaṁ kareyya.


pli: Aparehipi, bhikkhave, pañcahaṅgehi samannāgatassa bhikkhuno, ākaṅkhamāno saṅgho, paṭisāraṇīyakammaṁ kareyya.


pli: Gihīnaṁ buddhassa avaṇṇaṁ bhāsati, gihīnaṁ dhammassa avaṇṇaṁ bhāsati, gihīnaṁ saṅghassa avaṇṇaṁ bhāsati, gihī hīnena khuṁseti hīnena vambheti, gihīnaṁ dhammikaṁ paṭissavaṁ na saccāpeti—


pli: Pañcannaṁ, bhikkhave, bhikkhūnaṁ, ākaṅkhamāno saṅgho, paṭisāraṇīyakammaṁ kareyya.


pli: Eko gihīnaṁ alābhāya parisakkati, eko gihīnaṁ anatthāya parisakkati, eko gihīnaṁ anāvāsāya parisakkati, eko gihī akkosati paribhāsati, eko gihī gihīhi bhedeti—


pli: imesaṁ kho, bhikkhave, pañcannaṁ bhikkhūnaṁ, ākaṅkhamāno saṅgho, paṭisāraṇīyakammaṁ kareyya.


pli: Aparesampi, bhikkhave, pañcannaṁ bhikkhūnaṁ, ākaṅkhamāno saṅgho, paṭisāraṇīyakammaṁ kareyya.


pli: Eko gihīnaṁ buddhassa avaṇṇaṁ bhāsati, eko gihīnaṁ dhammassa avaṇṇaṁ bhāsati, eko gihīnaṁ saṅghassa avaṇṇaṁ bhāsati, eko gihī hīnena khuṁseti hīnena vambheti, eko gihīnaṁ dhammikaṁ paṭissavaṁ na saccāpeti—


pli: Ākaṅkhamānacatukkaṁ niṭṭhitaṁ.


pli: 4.4. Aṭṭhārasavatta


pli: Paṭisāraṇīyakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena paṭisāraṇīyakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: Atha kho saṅgho sudhammassa bhikkhuno paṭisāraṇīyakammaṁ akāsi—


pli: “citto te gahapati khamāpetabbo”ti.


pli: So saṅghena paṭisāraṇīyakammakato macchikāsaṇḍaṁ gantvā maṅkubhūto nāsakkhi cittaṁ gahapatiṁ khamāpetuṁ.


pli: Punadeva sāvatthiṁ paccāgañchi.


pli: Bhikkhū evamāhaṁsu—


pli: “khamāpito tayā, āvuso sudhamma, citto gahapatī”ti?


pli: “Idhāhaṁ, āvuso, macchikāsaṇḍaṁ gantvā maṅkubhūto nāsakkhiṁ cittaṁ gahapatiṁ khamāpetun”ti.


pli: Bhikkhū bhagavato etamatthaṁ ārocesuṁ …pe….


pli: “Tena hi, bhikkhave, saṅgho sudhammassa bhikkhuno anudūtaṁ detu—


pli: cittaṁ gahapatiṁ khamāpetuṁ.


pli: Evañca pana, bhikkhave, dātabbo—


pli: paṭhamaṁ bhikkhu yācitabbo, yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ sudhammassa bhikkhuno anudūtaṁ dadeyya cittaṁ gahapatiṁ khamāpetuṁ.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ sudhammassa bhikkhuno anudūtaṁ deti cittaṁ gahapatiṁ khamāpetuṁ.


pli: Yassāyasmato khamati itthannāmassa bhikkhuno sudhammassa bhikkhuno anudūtassa dānaṁ cittaṁ gahapatiṁ khamāpetuṁ, so tuṇhassa;


pli: yassa nakkhamati, so bhāseyya.


pli: Dinno saṅghena itthannāmo bhikkhu sudhammassa bhikkhuno anudūto cittaṁ gahapatiṁ khamāpetuṁ.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tena, bhikkhave, sudhammena bhikkhunā anudūtena bhikkhunā saddhiṁ macchikāsaṇḍaṁ gantvā citto gahapati khamāpetabbo—


pli: ‘khama, gahapati, pasādemi tan’ti.


pli: Evañce vuccamāno khamati, iccetaṁ kusalaṁ.


pli: No ce khamati, anudūtena bhikkhunā vattabbo—


pli: ‘khama, gahapati, imassa bhikkhuno, pasādeti tan’ti.


pli: ‘khama, gahapati, imassa bhikkhuno, ahaṁ taṁ pasādemī’ti.


pli: ‘khama, gahapati, imassa bhikkhuno, saṅghassa vacanenā’ti.


pli: No ce khamati, anudūtena bhikkhunā sudhammo bhikkhu cittassa gahapatino dassanūpacāraṁ avijahāpetvā savanūpacāraṁ avijahāpetvā ekaṁsaṁ uttarāsaṅgaṁ kārāpetvā ukkuṭikaṁ nisīdāpetvā añjaliṁ paggaṇhāpetvā taṁ āpattiṁ desāpetabbo”ti.


pli: Atha kho āyasmā sudhammo anudūtena bhikkhunā saddhiṁ macchikāsaṇḍaṁ gantvā cittaṁ gahapatiṁ khamāpesi.


pli: So sammā vattati, lomaṁ pāteti, netthāraṁ vattati, bhikkhū upasaṅkamitvā evaṁ vadeti—


pli: “ahaṁ, āvuso, saṅghena paṭisāraṇīyakammakato sammā vattāmi, lomaṁ pātemi, netthāraṁ vattāmi.


pli: Kathaṁ nu kho mayā paṭipajjitabban”ti?


pli: Bhikkhū bhagavato etamatthaṁ ārocesuṁ …pe…


pli: “tena hi, bhikkhave, saṅgho sudhammassa bhikkhuno paṭisāraṇīyakammaṁ paṭippassambhetu.


pli: 4.5. Nappaṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno paṭisāraṇīyakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno paṭisāraṇīyakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno paṭisāraṇīyakammaṁ nappaṭippassambhetabbaṁ.


pli: Yāya āpattiyā saṅghena paṭisāraṇīyakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati—


pli: Aṭṭhahi, bhikkhave, aṅgehi samannāgatassa bhikkhuno paṭisāraṇīyakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno paṭisāraṇīyakammaṁ nappaṭippassambhetabbaṁ.


pli: 4.6. Paṭippassambhetabbaaṭṭhārasaka


pli: Pañcahi, bhikkhave, aṅgehi samannāgatassa bhikkhuno paṭisāraṇīyakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno paṭisāraṇīyakammaṁ paṭippassambhetabbaṁ.